title: 2009/547/KE: Deċiżjoni tal-Kummissjoni tal- 10 ta’ Lulju 2009 li temenda d-Deċiżjoni 2000/57/KE dwar is-sistema ta’ twissija u tweġiba bikrija għall-prevenzjoni u l-kontroll tal-mard li jittieħed taħt id-Deċiżjoni 2119/98/KE tal-Parlament Ewropew u tal-Kunsill (notifikata bid-dokument numru C(2009) 5515) (Test b’relevanza għaż-ŻEE)

text:
                  14.7.2009

                  MT

                  Il-Ġurnal Uffiċjali tal-Unjoni Ewropea

                  L 181/57

            DEĊIŻJONI TAL-KUMMISSJONI
      tal-10 ta’ Lulju 2009
      li temenda d-Deċiżjoni 2000/57/KE dwar is-sistema ta’ twissija u tweġiba bikrija għall-prevenzjoni u l-kontroll tal-mard li jittieħed taħt id-Deċiżjoni 2119/98/KE tal-Parlament Ewropew u tal-Kunsill
      (notifikata bid-dokument numru C(2009) 5515)
      (Test b’relevanza għaż-ŻEE)
      (2009/547/KE)
      IL-KUMMISSJONI TAL-KOMUNITAJIET EWROPEJ,
      Wara li kkunsidrat it-Trattat li jistabbilixxi l-Komunità Ewropea,
      Wara li kkunsidrat id-Deċiżjoni Nru 2119/98/KE tal-Parlament Ewropew u tal-Kunsill tal-24 ta’ Settembru 1998 dwar l-istabbiliment ta’ network għas-sorveljanza epidemoloġika u kontroll ta’ mard li jinxtered fil-Komunità (1), u b’mod partikolari l-Artikolu 6(5) tagħha,
      Wara konsultazzjoni mal-Kontrollur Ewropew tal-Protezzjoni tad-Dejta,
      Billi:

                  (1)

                  Id-Deċiżjoni tal-Kummissjoni 2000/57/KE tat-22 ta’ Diċembru 1999 dwar is-sistema ta’ twissija u tweġiba bikrija għall-prevenzjoni u l-kontroll tal-mard li jittieħed taħt id-Deċiżjoni 2119/98/KE tal-Parlament Ewropew u tal-Kunsill (2) tiddefinixxi każijiet relatati ma’ mard li jittieħed li jridu jiġu kkomunikati mill-awtoritajiet kompetenti tas-saħħa pubblika tal-Istati Membri lill-komponent tas-sistema ta’ twissija u tweġiba bikrija (EWRS) tan-netwerk Komunitarju, u twaqqaf proċeduri ġenerali għall-iskambju tal-informazzjoni f’dawk il-każijiet, biex isiru konsultazzjoni u koordinazzjoni tal-miżuri fost l-Istati Membri u flimkien mal-Kummissjoni.

                  (2)

                  Id-Deċiżjoni 2000/57/KE torbot ukoll lill-awtoritajiet pubbliċi ta’ kull Stat Membru biex jiġbru u jpartu t-tagħrif kollu meħtieġ dwar il-każijiet ta’ mard li jittieħed, eż. bl-użu tas-sistema nazzjonali ta’ sorveljanza, il-komponent epidemjoloġiku tan-netwerk Komunitarju jew kwalunkwe sistema oħra ta’ ġbir tal-Komunità.

                  (3)

                  Il-prevenzjoni u l-kontroll ta’ mard li jittieħed huma definiti fid-Deċiżjoni Nru 2119/98/KE bħala firxa ta’ miżuri, inkluża investigazzjoni epidemjoloġika, meħuda mill-awtoritajiet kompetenti tas-saħħa pubblika fl-Istati Membri għall-prevenzjoni u l-waqfien tat-tixrid tal-mard li jittieħed. Dawn il-miżuri jkopru attivitajiet ta’ rintraċċar tal-kuntatt u flimkien ma’ kwalunkwe informazzjoni rilevanti fil-pussess tal-awtorità tas-saħħa pubblika kompetenti nazzjonali dwar każ relatat ma’ mard li jittieħed jingħaddew minnufih lill-Istati Membri l-oħra kollha u lill-Kummissjoni. Barra minn hekk, Stat Membru li beħsiebu jieħu miżuri għandu fil-prinċipju jinforma bil-quddiem lin-netwerk Komunitarju dwar in-natura u l-ambitu ta’ dawk il-miżuri, kif ukoll jikkonsulta u jikkoordina dawk l-azzjonijiet mal-Istati Membri l-oħra flimkien mal-Kummissjoni.

                  (4)

                  Id-Deċiżjoni 2000/57/KE għandha tirrifletti b’mod ċar id-dispożizzjonijiet tad-Deċiżjoni Nru 2119/98/KE b’relazzjoni mal-miżuri meħuda jew li hemm ħsieb li jiġu adottati għall-prevenzjoni u l-waqfien tat-tixrid ta’ mard li jittieħed.

                  (5)

                  Barra minn hekk, id-dħul fis-seħħ tar-Regolamenti Internazzjonali tas-Saħħa (2005) jorbot lill-komunità internazzjonali biex jipprovdu reazzjoni tas-saħħa pubblika għat-tixrid internazzjonali tal-mard b’modi li huma proporzjonati u ristretti għar-riskji għas-saħħa pubblika, u li jevitaw interferenza bla bżonn mat-traffiku u l-kummerċ internazzjonali.

                  (6)

                  Fil-każ ta’ ġrajja relatata ma’ marda li tittieħed bil-potenzjal ta’ dimensjoni tal-UE li teħtieġ miżuri ta’ rintraċċar tal-kuntatt, l-Istati Membri jikkolaboraw ma’ xulxin flimkien mal-Kummissjoni permezz tal-EWRS sabiex jiġu identifikati persuni infettati u individwi potenzjalment fil-periklu. Kollaborazzjoni ta’ dan it-tip tista’ tinvolvi skambju ta’ dejta personali sensittiva ta’ każijiet umani kkonfermati jew suspettati bejn l-Istati Membri kkonċernati mill-proċedura ta’ rintraċċar tal-kuntatt.

                  (7)

                  L-ipproċessar ta’ dejta personali relatata mas-saħħa hija fil-prinċipju pprojbita mid-dispożizzjonijiet tad-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data (3) u mir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-movement liberu ta’ dik id-data (4). Barra minn hekk l-Artikolu 11 tad-Deċiżjoni Nru 2119/98/KE jgħid fost l-oħrajn li d-dispożizzjonijiet tiegħu għandhom japplikaw bla ħsara għad-Direttiva 95/46/KE.

                  (8)

                  Għar-raġunijiet ta’ saħħa pubblika, l-ipproċessar ta’ dejta bħal din hija koperta mill-eżenzjoni mogħtija mill-Artikolu 8(3) tad-Direttiva 95/46/KE u l-Artikolu 10(3) tar-Regolament (KE) Nru 45/2001, safejn ikun meħtieġ għall-finijiet ta’ mediċina preventiva, djanjożi medika u l-għoti ta’ kura jew trattament jew il-ġestjoni ta’ servizzi tal-kura tas-saħħa, u meta dik id-dejta tkun pproċessata minn professjonist tas-saħħa li tkun suġġetta skont il-liġijiet nazzjonali jew regoli stabbiliti minn entitajiet kompetenti nazzjonali għall-obbligu tas-sigriet professjonali jew minn persuna oħra suġġetta għall-istess obbligu ta’ segretezza. Barra minn hekk, l-Artikolu 23(1) tar-Regolamenti tas-Saħħa Internazzjonali (2005), li daħal fis-seħħ fil-15 ta’ Ġunju 2007, jistipula li l-Istati Partijiet għall-Għaqda Dinjija tas-Saħħa (WHO) jista’ jkollhom bżonn għal raġunijiet ta’ saħħa pubblika, inklużi finijiet ta’ rintraċċar tal-kuntatt, mal-wasla jew it-tluq, ċerta dejta li tirrigwarda vjaġġaturi.

                  (9)

                  Apparti dan, l-ipproċessar ta’ dejta personali għall-finijiet ta’ rintraċċar tal-kuntatt għandu jitqies bħala legali sakemm ikun hemm bżonnu sabiex ikunu protetti interessi vitali tas-suġġett tad-dejta, b’konformità mal-Artikolu 7(d) tad-Direttiva 95/46/KE u mal-Artikolu 5(e) tar-Regolament (KE) Nru 45/2001, kif ukoll għar-rendiment ta’ kompitu mwettaq fl-interess pubbliku, skont, rispettivament, l-Artikolu 7(e) u 5(a) ta’ dawn l-atti Komunitarji.

                  (10)

                  Il-Kummissjoni, iċ-Ċentru Ewropew tal-Prevenzjoni u l-Kontroll tal-Mard u l-Istati Membri għandhom idaħħlu fis-seħħ salvagwardji xierqa b’relazzjoni mal-ipproċessar ta’ dejta personali għall-fini ta’ rintraċċar tal-kuntatt, b’mod partikolari rigward l-użu ta’ deroga mid-dispożizzjonijiet tad-Direttiva 95/46/KE u tar-Regolament (KE) Nru 45/2001, li jiżguraw li jipproċessaw dejta personali fl-EWRS b’konformità, rispettivament, mar-Regolament (KE) Nru 45/2001 u d-Direttiva 95/46/KE.

                  (11)

                  B’mod partikolari fil-komunikazzjoni tad-dejta personali fi ħdan l-EWRS bil-ħsieb li tal-prevenzjoni u l-waqfien tat-tixrid ta’ mard li jittieħed, l-awtoritajiet kompetenti tas-saħħa pubblika tal-Istati Membri u l-Kummissjoni għandhom jiżguraw li dejta personali tkun adegwata, rilevanti u mhux eċċessiva meta mqabbla ma’ dik il-fini kif ukoll mhux ipproċessata għal finijiet oħra, u li hija preċiża, aġġornata meta jkun hemm bżonn u miżmuma għal mhux iktar milli hemm bżonn għal dik il-fini; huma għandhom jiżguraw ukoll li persuni suġġetti għal rintraċċar tal-kuntatt huma informati kif xieraq bl-ipproċessar, bid-dejta pproċessata, bid-drittijiet għall-aċċess u t-tranġar ta’ dejta li tikkonċernahom, sakemm dan ma jinstabx li hu impossibbli jew jinvolvi sforz sproporzjonat, u li l-livelli xierqa ta’ kunfidenzjalità u sikurezza jiddaħħlu fis-seħħ fi ħdan l-EWRS biex jitħares l-ipproċessar ta’ dejta tali.

                  (12)

                  Fir-rapport tagħha tal-2007 (5) dwar l-operat tal-EWRS, il-Kummissjoni enfasizzat il-bżonn għall-introduzzjoni fi ħdan l-EWRS ta’ funzjonalità ta’ messaġġi selettivi biex jiġi garantit kanal esklussiv ta’ komunikazzjoni bejn l-Istati Membri kkonċernati biss minn każijiet speċifiċi relatati fost l-oħrajn ma’ attivitajiet ta’ rintraċċar tal-kuntatt. L-użu ta’ din il-funzjonalità selettiva tipprovdi salvagwardji xierqa kull meta dejta personali tkun ikkomunikata permezz tal-EWRS u għandha tiżgura li, għall-implimentazzjoni ta’ din id-Deċiżjoni, dejta personali adegwata, rilevanti u mhux eċċessiva biss hija ċċirkulata fi ħdan l-EWRS, b’konformità mal-Artikolu 4(1)(c) tar-Regolament (KE) Nru 45/2001 u l-Artikolu 6(1)(c) tad-Direttiva 95/46/KE. Għal dawn ir-raġunijiet l-użu ta’ funzjonalità tal-messaġġi selettivi għandha tkun ristretta għal notifiki li jinvolvu l-komunikazzjoni ta’ dejta personali rilevanti, sabiex tkun kompatibbli mal-obbligi tal-Istati Membri skont l-Artikoli 4, 5 u 6 tad-Deċiżjoni Nru 2119/98/KE.

                  (13)

                  Il-miżuri stipulati f’din id-Deċiżjoni huma skont l-opinjoni tal-Kumitat stabbilit skont l-Artikolu 7 tad-Deċiżjoni Nru 2119/98/KE,

            ADOTTAT DIN ID-DEĊIŻJONI:
      Artikolu 1
      Id-Deċiżjoni 2000/57/KE hija emendata kif ġej:

                  1.

                  Fl-Artikolu 1(2) il-kliem “tagħrif dwar dawn il-ġrajjiet” jinbidel b’“tagħrif dwar dawn il-ġrajjiet u miżuri maħsuba jew adottati b’reazzjoni għal dawk il-ġrajjiet jew indikazzjonijiet għal ġrajjiet bħalhom”.

                  2.

                  L-Artikolu 2a li ġej qed jiġi miżjud:
                  “Artikolu 2a
                  1.   Dan l-Artikolu għandu japplika għal miżuri implimentati sabiex tirrintraċċa persuni esposti għal sors ta’ aġenti infettużi, u li huma potenzjalment fil-periklu ta’ żvilupp jew li żviluppaw marda li tittieħed ta’ rilevanza Komunitarja b’konformità mal-kriterji stipulati fl-Anness I (minn hawn ‘il quddiem imsejħa ‘rintraċċar tal-kuntatt’).
                  2.   Fil-komunikazzjoni ta’ dejta personali rilevanti għal finijiet ta’ rintraċċar tal-kuntatt permezz ta’ sistema ta’ twissija u reazzjoni bikrija, sakemm dik id-dejta tkun meħtieġa u disponibbli, l-awtoritajiet tas-saħħa pubblika kompetenti ta’ Stat Membru għandhom jużaw funzjonalità ta’ messaġġi selettivi li jiggarantixxu salvagwardji xierqa ta’ protezzjoni tad-dejta. Il-kanal ta’ komunikazzjoni għandu jkun limitat għall-Istati Membri kkonċernati mir-rintraċċar tal-kuntatt.
                  3.   Meta dak it-tagħrif jiġi ċċirkolat permezz tal-funzjonalità tal-messaġġi selettivi, l-awtoritajiet kompetenti tas-saħħa pubblika ta’ dak l-Istat Membru għandhom jirreferu għal każ jew miżura kkomunikata preċedentement lin-netwerk Komunitarju.
                  4.   Għall-fini tal-paragrafu 2, lista indikattiva tad-dejta personali hija pprovduta fl-Anness III.
                  5.   Meta tiġi kkomunikata u ċċirkolata dejta personali permezz tal-funzjonalità ta’ messaġġi selettivi, l-awtoritajiet tas-saħħa kompetenti tal-Istati Membri u l-Kummissjoni għandhom jikkonformaw mad-dispożizzjonijiet tad-Direttiva 95/46/KE tal-Parlament Ewropew u tal-Kunsill (*) u tar-Regolament (KE) Nru 45/2001 tal-Parlament Ewropew u tal-Kunsill (**).”

                     (*)  ĠU L 281, 23.11.1995. p. 31."

                     (**)  ĠU L 8, 12.1.2001, p. 1."

                  (3)

                  Fl-Artikolu 3, il-paragrafu 1 jinbidel b’dan li ġej:
                  “1.   Kull sena, l-awtoritajiet kompetenti fl-Istati Membri għandhom jibagħtu lill-Kummissjoni sa mhux aktar tard mill-31 ta’ Marzu rapport analitiku tal-każijiet, il-miżuri maħsuba jew adottati għal dawk il-każijiet u l-proċeduri applikati fi ħdan is-sistema ta’ twissija u reazzjoni bikrija. Minbarra dan, l-awtoritajiet kompetenti fl-Istati Membri jistgħu fil-ħin dovut jirrapportaw dwar każijiet speċifiċi ta’ sinifikanza partikolari.”

                  (4)

                  It-test fl-Anness ma’ din id-Deċiżjoni jiżdied bħala l-Anness III.

            Artikolu 2
      Din id-Deċiżjoni hija indirizzata lill-Istati Membri.

         Magħmula fi Brussell, l-10 ta’ Lulju 2009.

               Għall-Kummissjoni

            Androulla VASSILIOU

               Membru tal-Kummissjoni

         (1)  ĠU L 268, 3.10.1998, p. 1.

         (2)  ĠU L 21, 26.1.2000, p. 32.

         (3)  ĠU L 281, 23.11.1995, p. 31.

         (4)  ĠU L 8, 12.1.2001, p. 1.

         (5)  Ir-Rapport mill-Kummissjoni lill-Kunsill u lill-Parlament Ewropew dwar l-operat tas-Sistemi ta’ Rispons u Twissija minn Stadji Preliminari (EWRS) tan-Network Komunitarju għas-sorveljanza epidemjoloġika tal-mard li jinxtered matul is-snin 2004 u l-2005 (Id-Deċiżjoni 2000/57/KE) tal-20 ta’ Marzu 2007 (COM(2007) 121 finali).

         ANNESS
         L-Anness III li ġej jiżdied mad-Deċiżjoni 2000/57/KE:

               “ANNESS III

                  Lista indikattiva ta’ dejta personali għall-fini ta’ rintraċċar tal-kuntatt

                           1.

                           INFORMAZZJONI PERSONALI

                                       —

                                       Ismijiet u kunjomijiet;

                                       —

                                       Nazzjonalità, data tat-twelid, sess;

                                       —

                                       Tip ta’ dokument tal-identità, numru u l-awtorità li ħarġitu;

                                       —

                                       L-indirizz attwali tad-dar (isem tat-triq u nru, belt, pajjiż, kodiċi postali);

                                       —

                                       Numri tat-telefown (mowbajl, residenzjali, tan-negozju);

                                       —

                                       Indirizz elettroniku (privat, negozju).

                           2.

                           SPEĊIFIKAZZJONIJIET TAL-VJAĠĠ

                                       —

                                       Dejta tal-mezz tat-trasport (eż numru tat-titjira, data tat-titjira, isem il-vapur, numru tal-pjanċa);

                                       —

                                       Numru/i tas-sedil;

                                       —

                                       Numru/i tal-kabina.

                           3.

                           INFORMAZZJONI TA’ KUNTATT

                                       —

                                       Ismijiet tal-persuni li nżaru/postijiet ta’ alloġġ;

                                       —

                                       Dati u indirizzi tal-postijiet ta’ alloġġ (isem it-triq u n-nru, belt, pajjiż, kodiċi postali);

                                       —

                                       Numri tat-telefown (mowbajl, residenzjali, tan-negozju);

                                       —

                                       Indirizz elettroniku (privat, negozju).

                           4.

                           INFORMAZZJONI DWAR IL-PERSUNI AKKUMPANJATI

                                       —

                                       Ismijiet u kunjomijiet;

                                       —

                                       Nazzjonalità;

                                       —

                                       Informazzjoni personali kif stipulat fil-punt 1, inċiżi 3-6.

                           5.

                           DETTALJI TA’ KUNTATT TA’ EMERĠENZA

                                       —

                                       Isem il-persuna li trid tiġi kkuntattjata;

                                       —

                                       Indirizz (isem it-triq u nru, belt, pajjiż, kodiċi postali);

                                       —

                                       Numri tat-telefown (mowbajl, residenzjali, tan-negozju);

                                       —

                                       Indirizz elettroniku (privat, negozju)”.


title: 2013/616/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Impriża Konġunta Clean Sky għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/340

      DEĊIŻJONI TAL-PARLAMENT EWROPEW

   tas-17 ta’ April 2013
   dwar il-kwittanza għall-implimentazzjoni tal-baġit tal-Impriża Konġunta “Clean Sky” għas-sena finanzjarja 2011
   (2013/616/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Impriża Konġunta “Clean Sky” għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta “Clean Sky” għas-sena finanzjarja 2011, flimkien mat-tweġibiet tal-Impriża Konġunta (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05755/2013 — C7-0040/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament tal-Kunsill (KE) Nru 71/2008 tal-20 ta’ Diċembru 2007 li jistabbilixxi l-Impriża Konġunta “Clean Sky” (4), u b’mod partikolari l-Artikolu 11(4) tiegħu,

               —

               wara li kkunsidra r-Regoli Finanzjarji tal-Impriża Konġunta “Clean Sky”, adottati bid-deċiżjoni tal-Bord Governattiv tagħha fis-7 ta’ Novembru 2008,

               —

               wara li kkunsidra l-Opinjoni Nru 2/2011 dwar ir-Regoli Finanzjarji tal-Impriża Konġunta “Clean Sky”, maħruġa mill-Qorti tal-Awdituri fit-8 ta’ Frar 2011,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0086/2013),

               1.

               Jagħti l-kwittanza lid-Direttur Eżekuttiv tal-Impriża Konġunta “Clean Sky” għall-implimentazzjoni tal-baġit tal-Impriża Konġunta għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Impriża Konġunta “Clean Sky”, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Gurnal Ufficjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 6, 10.1.2013, p. 9.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 30, 4.2.2008, p. 1.

      (5)  ĠU L 357, 31.12.2002, p. 72.

         RIŻOLUZZJONI TAL-PARLAMENT EWROPEW

      tas-17 ta’ April 2013
      li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Impriża Konġunta “Clean Sky” għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Impriża Konġunta “Clean Sky” għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta “Clean Sky” għas-sena finanzjarja 2011, flimkien mat-tweġibiet tal-Impriża Konġunta (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05755/2013 — C7-0040/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament tal-Kunsill (KE) Nru 71/2008 tal-20 ta’ Diċembru 2007 li jistabbilixxi l-Impriża Konġunta “Clean Sky” (4), u b’mod partikolari l-Artikolu 11(4) tiegħu,

                  —

                  wara li kkunsidra r-Regoli Finanzjarji tal-Impriża Konġunta “Clean Sky”, adottati bid-deċiżjoni tal-Bord Governattiv tagħha fis-7 ta’ Novembru 2008,

                  —

                  wara li kkunsidra l-Opinjoni Nru 2/2011 dwar ir-Regoli Finanzjarji tal-Impriża Konġunta “Clean Sky”, maħruġa mill-Qorti tal-Awdituri fit-8 ta’ Frar 2011,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7-0086/2013),

                  A.

                  billi l-Impriża Konġunta “Clean Sky” (l-“Impriża Kongunta”) ġiet stabbilita f’Diċembru 2007 għal perjodu ta’ 10 snin biex taċċelera l-izvilupp, il-validazzjoni u d-dimostrazzjoni ta’ teknologiji nodfa tat-trasport bl-ajru fl-Unjoni bl-għan li jibdew jintużaw mill-aktar fis possibbli,

                  B.

                  billi l-Impriża Konġunta bdiet taħdem b’mod awtonomu f’Novembru 2009,

                  C.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali għas-sena finanzjarja 2011 huma affidabbli,

                  D.

                  billi l-Qorti tal-Awdituri tat opinjoni kwalifikata dwar il-legalità u r-regolarità tat-tranżazzjonijiet li fuqhom huma bbażati l-kontijiet tal-Impriża Konġunta;

                  E.

                  billi l-kontribuzzjoni massima mill-Unjoni għall-Impriża Konġunta għall-10 snin hija EUR 800 000 000 li għandhom jitħallsu mill-baġit tas-Seba’ Programm ta’ Qafas għar-Riċerka;

         Ġestjoni Baġitarja u Finanzjarja

                  1.

                  Jieħu nota tal-fatt li l-baġit emendatorju finali tal-Impriża Konġunta għas-sena finanzjarja 2011 kien fih approprjazzjonijiet ta’ impenn għall-ammont ta’ EUR 175 000 000 u approprjazzjonijiet ta’ pagament għall-ammont ta’ EUR 159 800 000; jagħraf, barra minn hekk, li r-rati ta’ utilizzazzjoni għall-approprjazzjonijiet ta’ impenn u ta’ pagament kienu 94 % u 64 % rispettivament; jitlob rapport ta’ progress dettaljat dwar dawn in-nuqqasijiet li jagħmel proposti speċifiċi għal titjib gradwali fir-rati ta’ utilizzazzjoni;

                  2.

                  Jesprimi tħassib dwar il-fatt li r-rata baxxa għall-approprjazzjoni ta’ pagament tirrifletti d-dewmien fl-implimentazzjoni tal-attivitajiet tal-Impriża Konġunta inkluż id-dewmien sinifikanti bejn il-pubblikazzjoni tas-sejħiet għal proposti u l-iffirmar tal-ftehimiet ta’ għotjiet; iħeġġeġ lill-Impriża Konġunta timplimenta l-miżuri neċessarji sabiex tevita tali dewmien billi tnaqqas il-ħin medju bejn il-pubblikazzjoni tas-sejħa għal proposti u l-iffirmar tal-ftehimiet ta’ għotjiet tal-Impriża Konġunta mill-291 gurnata tal-ewwel sejħa tal-2011;

                  3.

                  Jenfasizza li l-implimentazzjoni baxxa tal-baġit tirriżulta f’bilanċ tal-kontanti eċċessiv, li kien jammonta għal EUR 51 000 000 fl-aħħar tas-sena, li jirrappreżenta 32 % tal-approprjazzjonijiet ta’ pagament disponibbli għall-2011;

                  4.

                  Jiddispjaċih mill-fatt li l-Impriża Konġunta, bi ksur tar-Regoli Finanzjarji tagħha, riportat approprjazzjonijiet ta’ pagament ta’ EUR 68 000 000 għas-sena 2012 mingħajr deċiżjoni mill-Bord Governattiv;

                  5.

                  Jirrikonoxxi d-dewmien sinifikanti li seħħ fl-2011 fir-rigward tal-klejms ta’ spejjeż mill-ftehimiet ta’ għotjiet mal-Membri u li, għalhekk, il-validazzjoni ta’ numru kbir ta’ klejms ma setgħetx titlesta għall-kontijiet definittivi; jinnota li l-kontribuzzjonijiet in natura relatati ta’ EUR 52 000 000 ma setgħux jiġu approvati mill-Bord Governattiv fi żmien utli u, bħala konsegwenza, ma ġewx irreġistrati taħt l-attiv nett iżda ddaħħlu taħt il-passiv; jieħu nota tal-fatt li, bħala konsegwenza, l-Impriża Konġunta rrapportat attiv nett negattiv ta’ EUR 18 500 000 peress li l-Kontijiet Definittivi jirriflettu din is-sitwazzjoni tranżitorja li ma tindikax xi riskju ta’ solvenza għall-Impriża Konġunta;

                  6.

                  Jinsab imħasseb fuq il-fatt li l-kontijiet annwali tal-Impriża Konġunta rċevew opinjoni kwalifikata mill-Qorti tal-Awdituri dwar il-legalità u r-regolarità tat-tranżazzjonijiet li fuqhom huma bbażati dawk il-kontijiet minħabba li r-rata ta’ żbalji li rriżultaw mill-awditi ex-post kienet ta’ 6,16 %; jinnota li l-Impriża Konġunta kkompletat awditi ex-post li jkopru EUR 44 300 000 (18,8 % tal-klejms għall-ispejjeż kollha rċevuti mill-Impriża Konġunta fil-perjodu ta’ tliet snin li jibda fl-2008); jiddispjaċih li r-rata ta’ żbalji li tirriżulta minn dawk l-awditi ex-post kienet ta’ 6,16 % u 4,09 % meta jitqiesu l-azzjonijiet korrettivi implimentati bħal mekkaniżmu ta’ rkupru; itenni li l-Impriża Konġunta għandha ssaħħaħ mingħajr dewmien il-kwalità tal-kontrolli ex-ante tagħha fir-rigward tal-ġestjoni tal-għotjiet; jitlob li l-awtorità tal-kwittanza tiġi informata bir-riżultati tal-proċessi ta’ awditjar ex-post segwenti mwettqa mill-Impriża Konġunta u li jinħareġ rapport ta’ progress dettaljat li jagħmel proposti speċifiċi għal tnaqqis gradwali fir-rati ta’ żbalji;

         Sistemi ta’ kontroll intern

                  7.

                  Jinnota mill-Qorti tal-Awdituri li l-Impriża Konġunta għadha ma implimentatx kompletament is-sistemi ta’ kontrolli interni u ta’ informazzjoni finanzjarja tagħha matul l-2011 inkluż l-istrument il-ġdid għall-ġestjoni tad-data relatata mal-klejms għall-ispejjeż ippreżentati mill-membri u l-benefiċjarji u li għad irid isir xogħol fuq il-proċeduri ta’ kontroll ex ante applikati għall-validazzjoni tal-klejms għall-ispejjeż; iħeġġeġ lill-Impriża Konġunta timplimenta l-miżuri neċessarji sabiex tiffinalizza s-sistemi ta’ kontrolli interni u ta’ informazzjoni finanzjarja tagħha u l-istrumenti meqjusa neċessarji;

                  8.

                  Jiddispjaċih mill-fatt li n-nuqqasijiet segwenti kienu nnotati fil-proċeduri ta’ kontroll ex ante applikati għall-klejms għall-ispejjeż ippreżentati:

                              —

                              il-listi ta’ kontroll użati għall-kontroll ex-ante fuq il-klejms għall-ispejjeż mhux dejjem kienu kompluti,

                              —

                              f’każ wieħed, iċ-ċertifikat ta’ awditu li kien mal-klejm għall-ispejjeż ta’ assoċjat inkluda eċċezzjonijiet li jaffettwaw l-ispejjeż tal-persunal u s-sottokuntrattar iżda ma’ sar l-ebda aġġustament għall-klejm għall-ispejjeż fuq il-bażi ta’ dawn l-eċċezzjonijiet,

                              —

                              għall-kuntrarju tal-manwal tal-proċeduri finanzjarji, m’hemm ebda evidenza li l-aġenti operazzjonali qegħdin ukoll jivverifikaw l-aspetti finanzjarji tal-implimentazzjoni tal-kuntratti, u

                              —

                              f’minn tal-inqas tliet tranżazzjonijiet, il-funzjonijiet tal-verifika finanzjarja u tal-uffiċjal awtorizzanti kienu r-responsabbiltà tal-kap tal-amministrazzjoni, għall-kuntrarju tad-dispożizzjonijiet tal-manwal tal-proċeduri finanzjarji u l-prinċipju ta’ segregazzjoni tad-doveri;

                  9.

                  Jirrikonoxxi li l-Uffiċjal tal-Kontabbiltà ikkompleta l-eżerċizzju ta’ validazzjoni tal-proċessi ta’ attività sottostanti f’Marzu 2012, hekk kif meħtieġ mir-Regoli Finanzjarji tal-Impriża Konġunta; jinnota li saru għadd ta’ rakkomandazzjonijiet fir-rapport ta’ validazzjoni tal-Uffiċjal tal-Kontabbiltà, b’mod partikolari l-bżonn li titjieb is-sistema għall-validazzjoni tal-klejms għall-ispejjeż u l-implimentazzjoni ta’ strument biex isir rappurtar b’mod xieraq lill-maniġment, dwar kwistjonijiet baġitarji u kontabilistiċi;

                  10.

                  Jinnota li fl-2011, is-Servizz tal-Awditjar Intern tal-Kummissjoni wettaq eżerċizzju ta’ valutazzjoni tar-riskju u li abbażi tar-riżultati ta’ dik il-valutazzjoni tar-riskju, pjan ta’ awditu strateġiku għall-2012-2014 ġie ppreżentat lill-Bord Governattiv għall-adozzjoni; ifakkar li l-Impriża Konġunta bdiet taħdem b’mod awtonomu f’Novembru 2009;

                  11.

                  Jieħu nota tal-fatt li l-proċedura għall-ħruġ ta’ ordnijiet ta’ rkupru relatati mal-ispejjeż kurrenti tal-Impriża Konġunta ma kinitx applikata b’mod korrett peress li r-rikjesta lill-membri biex iħallsu l-kontribuzzjoni tagħhom għall-2011 ma kinitx akkumpanjata bi previżjoni tal-fluss tal-flus kif meħtieġ fil-ftehim ta’ finanzjament;

         Kwistjonijiet oħra relatati mal-ġestjoni

                  12.

                  Jieħu nota tal-konstatazzjoni tal-Qorti tal-Awdituri li sa tmiem l-2011, l-Impriża Konġunta kienet għadha ma kkompletatx il-proċeduri interni li jridu jintużaw għas-sorveljanza tal-applikazzjoni tad-dispożizzjonijiet li jirrigwardaw il-protezzjoni, l-użu u t-tixrid ta’ riżultati ta’ riċerka;

                  13.

                  Itenni li l-Qorti tal-Awdituri ssuġġeriet fl-Opinjoni dwar ir-regoli finanzjarji tal-Impriża Konġunta tal-2011 tagħha li hemm bżonn li għadd ta’ oqsma jiġu emendati iżda din il-proċedura għadha ma ġietx ikkompletata; jilqa’ l-fatt li l-Impriża Konġunta se temenda r-Regoli Finanzjarji tagħha flimkien ma’ aġġornament tar-regolament finanzjarju ta’ qafas;

                  14.

                  Jinnota li matul l-2011, l-Impriża Konġunta stabbiliet Pjan tal-Kontinwità tan-Negozju u wettqet progress fir-rigward tal-formalizzazzjoni tal-politiki ta’ sigurtà tal-IT u ġew definiti elementi essenzjali ta’ Pjan ta’ Rkupru minn Diżastru iżda hemm bżonn ta’ aktar xogħol sabiex dan jiġi finalizzat u approvat;

                  15.

                  Jilqa’ l-fatt li l-Ftehim mal-Istat Ospitanti bejn l-Impriża Konġunta u l-awtoritajiet Belġjani dwar spazju għall-uffiċċji, privileġġi u immunitajiet u appoġġ ieħor ġie ffirmat fi Frar 2012;

         Kwistjonijiet ohra

                  16.

                  Itenni l-istedina tiegħu lill-Qorti tal-Awdituri biex, fi żmien raġonevoli, tipprovdi rapport speċjali lill-Parlament dwar kwistjonijiet komuni li jinqalgħu minħabba n-natura tal-impriżi konġunti, u li għandhom jiġu indirizzati mill-impriżi konġunti flimkien mas-sħab tagħhom sabiex jiġi żgurat il-valur miżjud tagħhom u t-twettiq effiċjenti tal-programmi ta’ riċerka, ta’ żvilupp teknoloġiku u ta’ dimostrazzjoni tal-Unjoni; jirrimarka wkoll li dak ir-rapport għandu jinkludi valutazzjoni tal-effikaċja tal-istabbiliment u l-istruttura tal-impriżi konġunti.

         (1)  ĠU C 6, 10.1.2013, p. 9.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 30, 4.2.2008, p. 1.

         (5)  ĠU L 357, 31.12.2002, p. 72.


title: Deċiżjoni (UE) 2015/811 tal-Bank Ċentrali Ewropew tas-27 ta' Marzu 2015 dwar l-aċċess pubbliku għal dokumenti tal-Bank Ċentrali Ewropew li jkunu fil-pussess tal-awtoritajiet nazzjonali kompetenti (BĊE/2015/16)

text:
               23.5.2015

               MT

               Il-Ġurnal Uffiċjali tal-Unjoni Ewropea

               L 128/27

         DEĊIŻJONI (UE) 2015/811 TAL-BANK ĊENTRALI EWROPEW
   tas-27 ta' Marzu 2015
   dwar l-aċċess pubbliku għal dokumenti tal-Bank Ċentrali Ewropew li jkunu fil-pussess tal-awtoritajiet nazzjonali kompetenti (BĊE/2015/16)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra l-Istatut tas-Sistema Ewropea ta' Banek Ċentrali u tal-Bank Ċentrali Ewropew, u b'mod partikolari l-Artikolu 34 tiegħu,
   Wara li kkunsidra r-Regolament tal-Kunsill (UE) Nru 1024/2013 tal-15 ta' Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta' politiki relatati mas-superviżjoni prudenzjali ta' istituzzjonijiet ta' kreditu (1), u b'mod partikolari l-Artikolu 6(1) flimkien mal-Artikolu 6(7) tiegħu,
   Wara li kkunsidra l-proposta mill-Bord Superviżorju b'konsultazzjoni mal-awtoritajiet nazzjonali kompetenti,
   Billi:

               (1)

               Ir-reġim dwar l-aċċess pubbliku għal dokumenti tal-Bank Ċentrali Ewropew (BĊE) huwa stabbilit fid-Deċiżjoni BĊE/2004/3 (2).

               (2)

               Dokumenti tal-BĊE jistgħu jkunu fil-pussess tal-awtoritajiet nazzjonali kompetenti bħala riżultat tad-dmir tagħhom li jassistu lill-BĊE, li jikkooperaw in bona fede u li jiskambjaw informazzjoni mal-BĊE skont ir-Regolament (UE) Nru 1024/2013. It-twettiq tal-kompiti superviżorji kkonferiti lill-BĊE u l-funzjonament effettiv tal-mekkaniżmu superviżorju uniku jistgħu jkunu mfixkla jekk il-BĊE ma jiġix ikkonsultat dwar l-ambitu tal-aċċess li għandu jingħata fir-rigward ta' dokumenti tal-BĊE li jkunu fil-pussess tal-awtoritajiet nazzjonali kompetenti jew, jekk b'mod alternattiv, it-talbiet għal aċċess għal dawk id-dokumenti ma jiġux irreferuti lill-BĊE. Għaldaqstant, it-talbiet għal aċċess għal dawk id-dokumenti għandhom jew jiġu rreferuti lill-BĊE jew inkella l-BĊE għandu jiġi kkonsultat qabel kwalunkwe deċiżjoni dwar żvelar.

         ADOTTA DIN ID-DEĊIŻJONI:
   Artikolu 1
   Definizzjonijiet
   Għall-finijiet ta' din id-Deċiżjoni:

               (1)

               “dokument” u “dokument tal-BĊE” ifissru kull kontenut irrispettivament mill-mezz (miktub fuq karta jew maħżun f'forma elettronika jew bħala reġistrazzjoni fonika, viżwali jew awdjoviżwali) magħmula jew miżmuma mill-BĊE u li hija dwar il-politiki, l-attivitajiet jew id-deċiżjonijiet tiegħu taħt ir-Regolament (UE) Nru 1024/2013;

               (2)

               “awtorità nazzjonali kompetenti” (ANK) għandha jkollha t-tifsira mogħtija fil-punt (2) tal-Artikolu 2 tar-Regolament (UE) Nru 1024/2013. Din it-tifsira hija mingħajr preġudizzju għall-arranġamenti taħt il-liġi nazzjonali li jassenjaw ċerti kompiti superviżorji lil bank ċentrali nazzjonali (BĊN) li ma jkunx innominat bħala ANK. Fir-rigward ta' dawn l-arranġamenti, referenza għal ANK f'din id-Deċiżjoni għandha tirreferi wkoll għall-BĊN fir-rigward tal-kompiti superviżorji assenjati lilu bil-liġi nazzjonali.

         Artikolu 2
   Dokumenti f'idejn l-ANK
   Meta ANK tirċievi talba għal dokument tal-BĊE li jkun fil-pussess tagħha, l-ANK għandha tikkonsulta lill-BĊE dwar l-ambitu tal-aċċess li għandu jingħata, qabel ma tittieħed deċiżjoni dwar żvelar, ħlief jekk ikun ċar li d-dokument għandu għandu jiġi żvelat jew ma għandux jiġi żvelat.
   Inkella, l-ANK tista' tirreferi t-talba lill-BĊE.
   Artikolu 3
   Dħul fis-seħħ
   Din id-Deċìżjoni għandha tidħol fis-seħħ fil-jum tan-notifika tagħha lid-destinatarji.
   Artikolu 4
   Destinatarji
   Din id-Deċiżjoni hija indirizzata lill-BĊNi.

      Magħmul fi Frankfurt am Main, is-27 ta' Marzu 2015.

            Il-President tal-BĊE

         Mario DRAGHI

      (1)  ĠU L 287, 29.10.2013, p. 63.

      (2)  Id-Deċiżjoni BĊE/2004/3 tal-4 ta' Marzu 2004 dwar l-aċċess pubbliku għad-dokumenti tal-Bank Ċentrali Ewropew (ĠU L 80, 18.3.2004, p. 42).


title: Deċiżjoni (UE) 2016/618 tal-Parlament Ewropew u tal-Kunsill tat-13 ta' April 2016 dwar il-mobilizzazzjoni tal-Fond Ewropew ta' Aġġustament għall-Globalizzazzjoni (applikazzjoni mill-Iżvezja — EGF/2015/009 SE/Volvo Trucks)

text:
               21.4.2016

               MT

               Il-Ġurnal Uffiċjali tal-Unjoni Ewropea

               L 105/20

         DEĊIŻJONI (UE) 2016/618 TAL-PARLAMENT EWROPEW U TAL-KUNSILL
   tat-13 ta' April 2016
   dwar il-mobilizzazzjoni tal-Fond Ewropew ta' Aġġustament għall-Globalizzazzjoni (applikazzjoni mill-Iżvezja — EGF/2015/009 SE/Volvo Trucks)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta' Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006 (1), u b'mod partikolari l-Artikolu 15(4) tiegħu,
   Wara li kkunsidraw il-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar id-dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (2), u b'mod partikolari l-punt 13 tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               Il-Fond Ewropew ta' Aġġustament għall-Globalizzazzjoni (FEG) għandu l-għan li jagħti appoġġ lill-ħaddiema li jkunu ngħataw is-sensja u lill-persuni li jaħdmu għal rashom u kellhom iwaqqfu l-attività tagħhom minħabba bidliet strutturali kbar fl-andament tal-kummerċ dinji bħala riżultat tal-globalizzazzjoni, bħala riżultat tal-kontinwazzjoni tal-kriżi finanzjarja u ekonomika globali, jew bħala ta' kriżi finanzjarja u ekonomika globali ġdida, u li jgħinhom fl-integrazzjoni mill-ġdid tagħhom fis-suq tax-xogħol.

               (2)

               Il-FEG ma għandux jaqbeż ammont massimu annwali ta' EUR 150 miljun (prezzijiet tal-2011), kif previst fl-Artikolu 12 tar-Regolament tal-Kunsill (UE, Euratom) Nru 1311/2013 (3).

               (3)

               Fis-16 ta' Settembru 2015, l-Iżvezja ressqet l-applikazzjoni EGF/2015/009 SE/Volvo Trucks għal kontribuzzjoni finanzjarja mill-FEG, wara s-sensji mogħtija minn Volvo Trucks (Volvo Group Truck Operation, EMEA) u f'erba' fornituri u produtturi downstream fl-Iżvezja. Din l-applikazzjoni ġiet issupplimentata b'informazzjoni addizzjonali skont l-Artikolu 8(3) tar-Regolament (UE) Nru 1309/2013. L-applikazzjoni hija konformi mar-rekwiżiti għad-determinazzjoni tal-kontribuzzjoni finanzjarja mill-FEG, kif stabbilit fl-Artikolu 13 tar-Regolament (UE) Nru 1309/2013.

               (4)

               Għaldaqstant, il-FEG għandu jiġi mobilizzat sabiex jagħti kontribuzzjoni finanzjarja li tammonta għal EUR 1 793 710 fir-rigward tal-applikazzjoni mressqa mill-Iżvezja.

               (5)

               Sabiex iż-żmien li jittieħed għall-mobilizzazzjoni tal-FEG jitnaqqas kemm jista' jkun, din id-deċiżjoni għandha tidħol fis-seħħ mid-data tal-adozzjoni tagħha,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea stabbilit għas-sena finanzjarja 2016, il-Fond Ewropew ta' Aġġustament għall-Globalizzazzjoni għandu jiġi mobilizzat biex jipprovdi s-somma ta' EUR 1 793 710 f'approprjazzjonijiet ta' impenn u ta' pagament.
   Artikolu 2
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea. Din id-deċiżjoni tapplika mit-13 ta' April 2016.

      Magħmula fi Strasburgu, it-13 ta' April 2016.

            Għall-Parlament Ewropew

            Il-President

         Martin SCHULZ

            Għall-Kunsill

            Il-President

         J.A. HENNIS-PLASSCHAERT

      (1)  ĠU L 347, 20.12.2013, p. 855.

      (2)  ĠU C 373, 20.12.2013, p. 1.

      (3)  Ir-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).


title: Deċiżjoni Nru 234/2008/KE tal-Parlament Ewropew u tal-Kunsill tat- 11 ta’ Marzu 2008 li tistabbilixxi l-Kumitat Ewropew ta’ Konsultazzjoni dwar il-Politika Komunitarja ta’ Tagħrif Statistiku u li tħassar id-Deċizjoni tal-Kunsill 91/116/KEE Test b’relevanza għaż-ŻEE

text:
               15.3.2008

               MT

               Il-Ġurnal Uffiċjali ta’ l-Unjoni Ewropea

               L 73/13

         DEĊIŻJONI Nru 234/2008/KE TAL-PARLAMENT EWROPEW U TAL-KUNSILL
   tat-11 ta’ Marzu 2008
   li tistabbilixxi l-Kumitat Ewropew ta’ Konsultazzjoni dwar il-Politika Komunitarja ta’ Tagħrif Statistiku u li tħassar id-Deċizjoni tal-Kunsill 91/116/KEE
   (Test b’relevanza għaż-ŻEE)
   IL-PARLAMENT EWROPEW U L-KUNSILL TA’ L-UNJONI EWROPEA,
   Wara li kkunsidraw t-Trattat li jistabbilixxi l-Komunità Ewropea, u b’mod partikolari l-Artikolu 285 tiegħu,
   Wara li kkunsidraw il-proposta tal-Kummissjoni,
   Wara li kkunsidraw l-opinjoni tal-Kumitat Ekonomiku u Soċjali Ewropew (1),
   Wara li kkonsultaw il-Kumitat tar-Reġjuni,
   Filwaqt li jaġixxu skond il-proċedura stabbilita fl-Artikolu 251 tat-Trattat (2),
   Billi:

               (1)

               Il-konsultazzjoni ta’ l-utenti u l-produtturi ta’ tagħrif statistiku kif ukoll ta’ min iwieġeb għat-talbiet ta’ tali tagħrif hi essenzjali għat-tħejjija u l-iżvilupp tal-Politika Komunitarja ta’ Tagħrif Statistiku.

               (2)

               Il-Kumitat Konsultattiv Ewropew dwar it-Tagħrif Statistiku fl-Ambiti Ekonomiċi u Soċjali mwaqqaf mid-Deċiżjoni tal-Kunsill 91/116/KEE (3) bħalissa jgħin lill-Kunsill u lill-Kummissjoni fil-koordinazzjoni ta’ l-għanijiet tal-Politika Komunitarja ta’ Tagħrif Statistiku, b’kunsiderazzjoni għar-rekwiżiti ta’ l-utenti u l-ispejjeż imġarrba mill-fornituri u l-produtturi tat-tagħrif.

               (3)

               Il-Kumitat Konsultattiv Ewropew dwar it-Tagħrif Statistiku kien utli fl-Ambiti Ekonomiċi u Soċjali, iżda bidliet li seħħew fil-Komunità, b’mod partikolari t-tkabbir tagħha għal 27 Stat Membru, jeħtieġu għadd ta’ bidliet rigward ir-rwol, il-mandat, il-kompożizzjoni u l-proċeduri tiegħu. Għall-finijiet ta’ ċarezza, jeħtieġ li l-Kumitat jiġi sostitwit b’ Kumitat Konsultattiv Ewropew dwar l-Istatistika ġdid (“il-Kumitat”).

               (4)

               Il-Kumitat għandu jagħti sehmu għal koperazzjoni mill-qrib fil-proċess ta’ l-ippjanar tal-programm għat-titjib tal-governanza tas-Sistema ta’ l-Istatistika Ewropea u għaż-żieda fil-kwalità ta’ l-istatistika Komunitarja. Għal dan il-għan, għandha tinżamm kollaborazzjoni mill-qrib mal-Kumitat tal-Programm ta’ l-Istatistika, stabbilit mid-Deċiżjoni tal-Kunsill 89/382/KEE, Euratom (4) u mal-Kumitat dwar l-Istatistika Monetarja, Finanzjarja u tal-Bilanċ tal-Pagamenti, stabbilit mid-Deċiżjoni tal-Kunsill 91/115/KEE (5).

               (5)

               Għandu jintlaħaq bilanċ bejn il-bżonn li jitnaqqas in-numru ta’ membri sabiex jippermetti lill-Kumitat li jaħdem b’mod effiċjenti f’Komunità mkabbra u l-bżonn li jippermetti r-rappreżentanza tal-partijiet interessati kollha fl-istatistika Komunitarja, kif mitlub fil-konklużjonijiet tal-Kunsill tat-8 ta’ Novembru 2005.

               (6)

               Sabiex jiġu milħuqa l-għanijiet ta’ valutazzjoni aħjar u l-bilanċ bejn l-benefiċċji u l-ispejjeż tar-rekwiżiti ta’ l-istatistika Komunitarja u l-ibbilanċjar mill-ġdid u tnaqqis tal-piż tal-leġiżlazzjoni ta’ l-istatistika Komunitarja, biex b’hekk tiġi mħaffa l-konformità mat-talba li kull ma tmur tikber, il-Kumitat għandu jkollu sehem akbar fit-tħejjija u l-implimentazzjoni tal-programm Komunitarju ta’ l-istatistika.

               (7)

               Il-Kumitat għandu jservi ta’ mezz ta’ konsultazzjoni mill-utenti, minn min iwieġeb u mill-produtturi tat-tagħrif statistiku dwar l-għanijiet tal-politika Komunitarja ta’ tagħrif statistiku.

               (8)

               Id-Deċiżjoni 91/116/KEE għandha għalhekk tiġi rrevokata,

         IDDEĊIDEW KIF ĠEJ:
   Artikolu 1
   Kumitat Konsultattiv Ewropew ta’ l-Istatistika
   1.   Il-Kumitat Konsultattiv Ewropew ta’ l-Istatistika (minn issa ’il quddiem imsejjaħ “il-Kumitat”) hu hawnhekk stabblit.
   2.   Il-Kumitat għandu jgħin lill-Parlament Ewropew, lill-Kunsill u lill-Kummissjoni billi jiżgura li jitqiesu l-ħtiġijiet ta’ l-utenti u l-ispejjeż li jaqgħu fuq il-fornituri u l-produtturi tat-tagħrif fil-koordinazzjoni ta’ l-għanijiet u l-prijoritajiet strateġiċi tal-politika ta’ tagħrif dwar l-istatistika Komunitarja.
   3.   Dik l-għajnuna għandha tkopri l-oqsma statistiċi kollha li għandhom x’jaqsmu mal-Politika Komunitarja ta’ Tagħrif Statistiku.
   Artikolu 2
   Kompiti
   1.   Il-Kummissjoni għandha tikkonsulta lill-Kumitat minn kmieni fit-tħejjija tal-programm Komunitarju ta’ l-istatistika. Il-Kumitat għandu jagħti l-opinjoni tiegħu u jindirizza b’mod partikolari:

               (a)

               ir-rilevanza tal-programm Komunitarju ta’ l-istatistika għar-rekwiżiti ta’ l-integrazzjoni u l-iżvilupp Ewropew, kif espress mill-istituzzjonijiet Komunitarji, l-awtoritajiet nazzjonali u reġjonali, il-kategoriji ekonomiċi u soċjali varji u l-gruppi xjentifiċi;

               (b)

               ir-rilevanza għall-programm Komunitarju ta’ l-istatistika għall-attivitajiet tal-Komunità, b’kunsiderazzjoni ta’ l-iżviluppi ekonomiċi, soċjali u tekniċi;

               (ċ)

               il-bilanċ fir-rigward tal-prijoritajiet u r-riżorsi bejn iż-żoni differenti tal-programm Komunitarju ta’ l-istatistika u l-programm ta’ xogħol ta’ l-istatistika annwali tal-Kummissjoni, u l-fattibilita’ li jerġgħu jiġu ewalwati l-prijoritajiet tax-xogħol statistiku;

               (d)

               l-adegwatezza tar-riżorsi meħtieġa għall-implimentazzjoni tal-programm Komunitarju ta’ l-istatistika inklużi l-ispejjeż magħmula direttament kemm mill-Komunità kif ukoll mill-awtoritajiet nazzjonali; u jekk l-iskop, il-livell tad-dettall u l-ispejjeż ta’ l-istatistika Ewropea humiex xierqa għall-bżonnijiet ta’ l-utenti;

               (e)

               l-ispejjeż li għandhom x’jaqsmu mal-provvista tat-tagħrif statistiku mill-fornituri tat-tagħrif u l-possibilitajiet li jonqos il-piż tat-tweġibiet, b’referenza partikolari għall-piż fuq l-intrapriżi żgħar u ta’ daqs medju.

         2.   Il-Kumitat għandu jiġbed l-attenzjoni tal-Kummissjoni lejn iż-żoni fejn jista’ jkun meħtieġ li jiġu żviluppati attivitajiet statistiċi ġodda u għandu jagħti parir lill-Kummissjoni dwar kif ittejjeb ir-rilevanza ta’ l-istatistika Ewropea għall-utenti, b’kunsiderazzjoni ta’ l-ispejjeż għall-fornituri u l-produtturi tat-tagħrif.
   Artikolu 3
   Relazzjonijiet ma’ l-istituzzjonijiet Komunitarji u entitajiet oħra
   1.   Fuq talba tal-Parlament Ewropew, il-Kunsill u l-Kummissjoni, il-Kumitat għandu jagħti l-opinjoni tiegħu dwar is-suġġetti li għandhom x’jaqsmu mar-rekwżiti ta’ l-utent u dwar l-ispejjeż imġarrba mill-fornituri tad-data, fl-iżvilupp tal-Politika Komunitarja ta’ tagħrif statistiku, fil-prijoritajiet tal-programm Komunitarju ta’ l-istatistika, fil-valutazzjoni ta’ l-istatistika eżistenti, fil-kwalità tad-data u fil-politika ta’ tixrid.
   2.   Il-Kumitat għandu jagħti l-opinjoni tiegħu u jippreżenta r-rapporti dwar ir-rekwiżiti ta’ l-utent u l-ispejjeż li jaqgħu fuq il-fornituri tad-data fil-produzzjoni u t-tixrid ta’ l-istatistika lill-Parlament Ewropew, lill-Kunsill u lill-Kummissjoni kull meta jqis li dan hu meħtieġ għat-twettiq tal-ħidma tiegħu.
   Il-Kummissjoni għandha tirrapporta annwalment dwar kif qieset l-opinjonijiet tal-Kumitat.
   3.   Sabiex iwettaq il-ħidma tiegħu, il-Kumitat għandu jikkoopera mal-Kumitat tal-Programm ta’ l-Istatistika u l-Kumitat dwar l-Istatistika Monetarja, Finanzjarja u tal-Bilanċ tal-Pagamenti. Għandu jinforma regolarment lil dawk iż-żewġ Kumitati dwar l-opinjonijiet tiegħu fir-rigward tal-kompiti deskritti fl-Artikolu 2 u għandu jibagħatilhom l-opinjonijiet u r-rapporti msemmija fil-paragrafi 1 u 2 ta’ dan l-Artikolu.
   4.   Il-Kumitat għandu jistabbilixxi relazzjonijiet mal-kunsilli ta’ l-utent ta’ l-istatistika nazzjonali.
   Artikolu 4
   Kompożizzjoni u proċedura għall-ħatra
   1.   Il-Kumitat għandu jkun kostitwit minn 24 membru, kif ġej:

               (a)

               Tnax-il membru għandhom jinħatru mill-Kummissjoni, wara konsultazzjoni mal-Parlament Ewropew u mal-Kunsill. Dawn għandhom jaġixxu indipendentement. Bil-ħsieb li jinħatru dawn it-tnax il-membru, kull Stat Membru għandu jipprovdi lill-Kummissjoni lista ta’ tliet kandidati bi kwalifiki stabbiliti sew fil-qasam ta’ l-istatistika. Il-Kummissjoni għandha tiżgura li s-selezzjoni ta’ t-tnax-il membru jirrappreżentaw b’mod ugwali lill-utenti, lil min iwieġeb u lill-partijiet l-oħra interessati fl-istatistika Ewropea (inkluża l-komunità xjentifika, il-partijiet soċjali u s-soċjetà ċivili). It-tnax il-membru għandhom iwettqu l-kompiti tagħhom fil-kapaċità personali tagħhom.

               (b)

               Ħdax-il membru għandhom jiġu maħtura direttament mill-istituzzjonijiet u mill-entitajiet li għalihom jappartjenu, kif ġej:

                           (i)

                           membru li jirrappreżenta lill-Parlament Ewropew,

                           (ii)

                           membru li jirrappreżenta lill-Kunsill,

                           (iii)

                           membru li jirrappreżenta lill-Kumitat Ekonomiku u Soċjali Ewropew,

                           (iv)

                           membru li jirrappreżenta lill-Kumitat tar-Reġjuni,

                           (v)

                           membru li jirrappreżenta lill-Bank Ċentrali Ewropew,

                           (vi)

                           żewġ membri li jirrappreżentaw lill-Kumitat tal-Programm ta’ l-Istatistika,

                           (vii)

                           membru li jirrappreżenta l-Konfederazzjoni tan-Negozju Ewropea (BUSINESSEUROPE),

                           (viii)

                           membru li jirrappreżenta l-Konfederazzjoni Ewropea tat-Trejdjunjins (ETUC),

                           (ix)

                           membru li jirrappreżenta l-Assoċjazzjoni Ewropea għall-Impriżi Żgħar u ta’ Daqs Medju ta’ l-Artiġjanat, u

                           (x)

                           il-Kontrollur Ewropew għall-Protezzjoni tad-Data.

               (ċ)

               Id-Direttur Ġenerali ta’ l-Eurostat se jkun membru ex-officio tal-Kumitat, mingħajr id-dritt tal-vot.

         2.   Il-lista tal-membri tal-Kumitat għandha tiġi ppubblikata fil-Ġurnal Uffiċjali ta’ l-Unjoni Ewropea, Serje C.
   Artikolu 5
   Tul tal-mandat
   1.   Il-Membri tal-Kumitat se jinħatru għal perjodu ta’ ħames snin, li jiġġedded darba. Ma’ tmiem it-terminu tal-ħatra tagħhom, il-membri għandhom jibqgħu fil-ħatra sakemm jiġu ssostitwiti jew sakemm il-ħatra tagħhom tiġġedded.
   2.   Jekk il-membri jirriżenjaw qabel tmiem it-terminu tal-ħatra tagħhom, għandhom ikunu ssostitwiti għall-bqija tat-terminu minn membri maħtura skond l-Artikolu 4.
   Artikolu 6
   Struttura u funzjoni
   1.   Il-Kumitat għandu jaħtar il-President tiegħu minn fost il-membri maħtura mill-Kummissjoni. Il-President għandu jinħatar għal perjodu ta’ ħames snin, li jiġġedded darba.
   2.   Il-President għandu jlaqqa’ l-Kumitat mill-inqas darba fis-sena, jew fuq l-inizjattiva tiegħu jew fuq it-talba ta’ għall-inqas terz mill-membri tiegħu.
   3.   Għat-tħejjija ta’ l-opinjonijiet fuq suġġetti statistiċi tassew kumplessi, il-Kumitat jista’, bi ftehim mal-Kummissjoni jistabbilixxi gruppi ta’ xogħol temporanji li għandhom jiġu ppreseduti minn membru tal-Kumitat. Kull grupp tax-xogħol għandu jkun magħmul minn esperti li jipprovdu bilanċ xieraq ta’ sfondi professjonali u distribuzzjoni ġeografika. Il-Presidenti ta’ dawn il-gruppi ta’ ħidma għandhom jibagħtu r-riżultati tal-proċedimenti tagħhom fil-format ta’ rapport f’laqgħa tal-Kumitat.
   4.   Għat-twettiq tal-kompiti tiegħu, il-Kumitat jista’ jitlob li jsiru studji u jorganizza seminars.
   5.   Ir-rappreżentanti ta’ kwalunkwe dipartiment ikkonċernat tal-Kummissjoni jistgħu jieħdu sehem fil-laqgħat tal-Kumitat u fil-gruppi tax-xogħol bħala osservaturi.
   Il-President jista’ jawtorizza lill-osservaturi l-oħra biex jieħdu sehem fil-laqgħat tal-Kumitat.
   6.   Is-servizzi segretarjali għandhom jiġu pprovduti għall-Kumitat u gruppi ta’ ħidma mill-Kummissjoni.
   7.   L-ispejjeż tal-Kumitat għandhom ikunu inklużi fl-estimi baġitarji tal-Kummissjoni.
   Artikolu 7
   Proċeduri tat-teħid tad-deċiżjonijiet
   Il-proċeduri tat-teħid tad-deċiżjonijiet tal-Kumitat għandhom jispeċifikaw fid-dettal r-regoli ta’ proċedura interna tal-Kumitat.
   Artikolu 8
   Kunfidenzjalità
   Mingħajr ħsara għall-Artikolu 287 tat-Trattat, il-membri tal-Kumitat għandhom ikunu meħtieġa li ma jikxfux informazzjoni li jkunu kisbu aċċess għaliha permezz tal-proċeduri tal-Kumitat jew ta’ grupp ta’ ħidma, jekk il-Kummissjoni tgħarrafhom li tali tagħrif miksub jista’ jiġi ġġustifikat bħala ta’ natura kunfidenzjali, jew jekk ir-risposta għal rikjesta għal opinjoni mitluba jew għall-mistoqsija mqajma jagħtu lok għall-iżvelar ta’ tali tagħrif kunfidenzjali.
   Artikolu 9
   Regoli ta’ Proċedura Interni
   Wara konsultazzjoni mal-Kummissjoni, il-Kumitat għandu jadotta r-regoli ta’ proċedura tiegħu. Ir-regoli ta’ proċedura għandhom jiġu trażmessi għal skopijiet ta’ informazzjoni lill-Parlament Ewropew u lill-Kunsill.
   Artikolu 10
   Tħassir
   Id-Deċiżjoni 91/116/KEE hija mħassra.
   Artikolu 11
   Dħul fis-seħħ
   Din id-deċiżjoni għandha tidħol fis-seħħ fil-15 ta' Ġunju 2008.

      Magħmul fi Strasburgu, 11 ta’ Marzu 2008.

            Għall-Parlament Ewropew

            Il-President

         H.-G. PÖTTERING

            Għall-Kunsill

            Il-President

         J. LENARČIČ

      (1)  ĠU C 97, 28.4.2007, p. 1.

      (2)  Opinjoni tal-Parlament Ewropew ta’ l-24 ta’ Ottubru 2007 (għadha mhix ippubblikata fil-Ġurnal Uffiċjali) u Deċiżjoni tal-Kunsill ta’ l-14 ta’ Frar 2008.

      (3)  ĠU L 59, 6.3.1991, p. 21. Id-Deċiżjoni kif emendata bid-Deċiżjoni 97/255/KE (ĠU L 102, 19.4.1997, p. 32).

      (4)  ĠU L 181, 28.6.1989, p. 47.

      (5)  ĠU L 59, 6.3.1991, p. 19. Id-Deċiżjoni kif sostitwita bid-Deċiżjoni 2006/856/KE (ĠU L 332, 30.11.2006, p. 21).


title: 2012/306/UE: Deċiżjoni tal-Kunsill tat- 12 ta’ Ġunju 2012 dwar il-konklużjoni tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn l-Komunità Ewropea u r-Repubblika tal-Możambik

text:
               14.6.2012

               MT

               Il-Ġurnal Uffiċjali tal-Unjoni Ewropea

               L 153/3

         DEĊIŻJONI TAL-KUNSILL
   tat-12 ta’ Ġunju 2012
   dwar il-konklużjoni tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn l-Komunità Ewropea u r-Repubblika tal-Możambik
   (2012/306/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2), flimkien mal-Artikolu 218(6)(a) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-approvazzjoni tal-Parlament Ewropew,
   Billi:

               (1)

               Fit-22 ta’ Novembru 2007 il-Kunsill adotta r-Regolament (KE) Nru 1446/2007 dwar il-konklużjoni tal-Ftehim ta’ Sħubija dwar is-Sajd bejn il-Komunità Ewropea u r-Repubblika tal-Możambik (1) (“il-Ftehim”). Ġie anness miegħu Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim (2). Dak il-Protokoll skada fil-31 ta’ Diċembru 2011.

               (2)

               L-Unjoni nnegozjat mal-Możambik Protokoll ġdid li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn l-Komunità Ewropea u r-Repubblika tal-Możambik (“il-Protokoll”) li jagħti opportunitajiet tas-sajd lill-bastimenti tal-UE fl-ilmijiet li fihom il-Możambik għandu s-sovranità jew il-ġuriżdizzjoni fir-rigward tas-sajd.

               (3)

               B’riżultat ta’ dawk in-negozjati, fit-2 ta’ Ġunju 2011 ġie inizjalat il-Protokoll.

               (4)

               F’konformità mad-Deċiżjoni tal-Kunsill 2012/91/UE (3), dan il-Protokoll ġie ffirmat u qiegħed jiġi applikat b’mod provviżorju.

               (5)

               Il-Protokoll għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn l-Komunità Ewropea u r-Repubblika tal-Możambik (4) huwa b’dan approvat f’isem l-Unjoni.
   Artikolu 2
   Il-President tal-Kunsill għandu jinnomina l-persuna jew il-persuni li għandhom is-setgħa jipproċedu, f’isem l-Unjoni, bin-notifika prevista fl-Artikolu 16 tal-Protokoll, sabiex ikun espress il-kunsens tal-Unjoni li tkun marbuta bil-Protokoll (5).
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, it-12 ta’ Ġunju 2012.

            Għall-Kunsill

            Il-President

         M. GJERSKOV

      (1)  ĠU L 331, 17.12.2007, p. 1.

      (2)  ĠU L 331, 17.12.2007, p. 39.

      (3)  ĠU L 46, 17.2.2012, p. 3.

      (4)  Il-Protokoll ġie ppubblikat fil-ĠU L 46, 17.2.2012, p. 4, flimkien mad-Deċiżjoni dwar il-firma.

      (5)  Id-data tad-dħul fis-seħħ tal-Protokoll se tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: 2014/697/UE: Deċiżjoni tal-Parlament Ewropew u tal-Kunsill tal- 25 ta' Settembru 2014 dwar il-mobilizzazzjoni tal-Fond Ewropew ta' Aġġustament għall-Globalizzazzjoni skont il-punt 13 tal-Ftehim Interistituzzjonali tat- 2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (EGF/2014/000 TA 2014 — Għajnuna teknika fuq l-inizjattiva tal-Kummissjoni)

text:
               8.10.2014

               MT

               Il-Ġurnal Uffiċjali tal-Unjoni Ewropea

               L 292/14

         DEĊIŻJONI TAL-PARLAMENT EWROPEW U TAL-KUNSILL
   tal-25 ta' Settembru 2014
   dwar il-mobilizzazzjoni tal-Fond Ewropew ta' Aġġustament għall-Globalizzazzjoni skont il-punt 13 tal-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (EGF/2014/000 TA 2014 — Għajnuna teknika fuq l-inizjattiva tal-Kummissjoni)

      (2014/697/UE)

   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta' Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006 (1), u b'mod partikolari l-Artikolu 11(2) tiegħu,
   Wara li kkunsidraw ir-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (2), u b'mod partikolari l-Artikolu 12 tiegħu,
   Wara li kkunsidraw il-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (3), u b'mod partikolari l-punt 13 tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               Il-Fond Ewropew ta' Aġġustament għall-Globalizzazzjoni (FEG) ġie stabbilit sabiex isostni lill-ħaddiema li jkunu ngħataw is-sensja u lil persuni li jaħdmu għal rashom u li jkunu waqqfu l-attività tagħhom b'riżultat ta' bidliet strutturali kbar fix-xejriet tal-kummerċ dinji minħabba l-globalizzazzjoni, b'riżultat ta' kontinwazzjoni tal-kriżi finanzjarja u ekonomika globali indirizzata fir-Regolament (KE) Nru 546/2009 tal-Parlament Ewropew u tal-Kunsill (4), jew b'riżultat ta' kriżi ekonomika u finanzjarja globali ġdida, u sabiex jgħinhom fl-integrazzjoni mill-ġdid tagħhom fis-suq tax-xogħol.

               (2)

               Il-FEG m'għandux jaqbeż l-ammont massimu annwali ta' EUR 150 miljun (prezzijiet tal-2011), kif stipulat fl-Artikolu 12 tar-Regolament (UE, Euratom) Nru 1311/2013.

               (3)

               Ir-Regolament (UE) Nru 1309/2013 jipprevedi li fuq l-inizjattiva tal-Kummissjoni kull sena jista' jintuża 0,5 % tal-ammont massimu annwali għall-għajnuna teknika. Il-Kummissjoni, għalhekk, tipproponi li jiġi mmobilizzat l-ammont ta' EUR 330 000.

               (4)

               Il-FEG għandu, għaldaqstant, jiġi mmobilizzat biex jipprovdi għajnuna teknika fuq l-inizjattiva tal-Kummissjoni,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2014, il-Fond Ewropew ta' Aġġustament għall-Globalizzazzjoni għandu jiġi mmobilizzat biex jipprovdi s-somma ta' EUR 330 000 f'approprjazzjonijiet ta' impenn u ta' pagament.
   Artikolu 2
   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmul fi Brussel, il-25 ta' Settembru 2014.

            Għall-Parlament Ewropew

            Il-President

         M. SCHULZ

            Għall-Kunsill

            Il-President

         S. GOZI

      (1)  ĠU L 347, 20.12.2013, p. 855.

      (2)  ĠU L 347, 20.12.2013, p. 884.

      (3)  ĠU C 373, 20.12.2013, p. 1.

      (4)  Regolament (KE) Nru 546/2009 tal-Parlament Ewropew u tal-Kunsill tat-18 ta' Ġunju 2009 li jemenda r-Regolament (KE) Nru 1927/2006 dwar l-istabbiliment tal-Fond Ewropew ta' Aġġustament għall-Globalizzazzjoni (ĠU L 167, 29.6.2009, p. 26).


               9.8.2016

               MT

               Il-Ġurnal Uffiċjali tal-Unjoni Ewropea

               C 289/101

         P8_TA(2014)0067
   Deċiżjoni li ma' ssirx oġġezzjoni għal att iddelegat: sistema provviżorja ta’ pagamenti fuq il-kontribuzzjonijiet biex ikopru l-infiq amministrattiv tal-Bord Uniku ta’ Riżoluzzjoni matul il-perjodu provviżorju
   Deċiżjoni tal-Parlament Ewropew tas-27 ta' Novembru 2014 li ma ssir l-ebda oġġezzjoni għar-Regolament Delegat tal-Kummissjoni tat-8 ta' Ottubru 2014 dwar is-sistema provviżorja ta’ pagamenti fuq il-kontribuzzjonijiet biex ikopru l-infiq amministrattiv tal-Bord Uniku ta’ Riżoluzzjoni matul il-perjodu provviżorju (C(2014)7164 – 2014/2882(DEA))
   (2016/C 289/19)

      Il-Parlament Ewropew,

               —

               wara li kkunsidra r-Regolament Delegat tal-Kummissjoni tat-8 ta' Ottubru 2014 (C(2014)7164),

               —

               wara li kkunsidra l-ittra tal-Kummissjoni tat-23 ta' Ottubru 2014, li permezz tagħha hija talbet lill-Parlament jiddikjara li mhux se joġġezzjona għar-Regolament Delegat,

               —

               wara li kkunsidra l-ittra tal-4 ta' Novembru 2014 mill-Kumitat għall-Affarijiet Ekonomiċi u Monetarji lill-President tal-Konferenza tal-Presidenti tal-Kumitati,

               —

               wara li kkunsidra l-Artikolu 290 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE) Nru 806/2014 tal-Parlament Ewropew u tal-Kunsill tal-15 ta' Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta' kreditu u ċerti ditti tal-investiment fil-qafas ta' Mekkaniżmu Uniku ta' Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (1), u b'mod partikolari l-Artikolu 65(5)(a), (b) u (c) tiegħu,

               —

               wara li kkunsidra r-rakkomandazzjoni mill-Kumitat għall-Affarijiet Ekonomiċi u Monetarji,

               —

               wara li kkunsidra l-Artikolu 105(6) tar-Regoli ta' Proċedura tiegħu,

               A.

               billi l-Artikolu 42 tar-Regolament (UE) Nru 806/2014 (ir-Regolament SRM) jiddisponi għall-istabbiliment tal-Bord Uniku ta' Riżoluzzjoni (il-Bord) sa mid-19 ta' Awissu 2014 fil-forma ta' aġenzija tal-Unjoni Ewropea;

               B.

               billi l-Artikolu 98 tar-Regolament SRM jirrikjedi li l-Bord ikun kompletament operattiv sa mill-1 ta' Jannar 2015;

               C.

               billi l-Bord għandu jkollu baġit awtonomu li ma jiffurmax parti mill-baġit tal-Unjoni u li għandu jiġi ffinanzjat permezz ta' kontribuzzjonijiet mis-settur bankarju, b'mod partikolari permezz ta' kontribuzzjonijiet għall-infiq amministrattiv tal-Bord li għandhom jitħallsu mill-istituzzjonijiet tal-kreditu, l-impriżi prinċipali, id-ditti ta' investiment u l-istituzzjonijiet finanzjarji li huma koperti mir-Regolament SRM;

               D.

               billi l-Artikolu 65(5) tar-Regolament SRM jagħti s-setgħa lill-Kummissjoni biex tadotta atti delegati dwar kontribuzzjonijiet sabiex jiġu determinati t-tip u l-kalkolu tal-kontribuzzjonijiet, u b'mod partikolari l-kontribuzzjonijiet annwali meħtieġa biex jiġi kopert l-infiq amministrattiv tal-Bord qabel ma jsir kompletament operattiv;

               E.

               billi fit-8 ta' Ottubru 2014, il-Kummissjoni adottat, b'konformità mas-setgħa li ngħatat imsemmija hawn fuq, ir-Regolament Delegat tal-Kummissjoni dwar is-sistema provviżorja ta’ pagamenti fuq il-kontribuzzjonijiet biex ikopru l-infiq amministrattiv tal-Bord Uniku ta’ Riżoluzzjoni matul il-perjodu provviżorju;

               F.

               billi dan ir-Regolament Delegat jista' jidħol fis-seħħ fi tmiem il-perjodu ta' skrutinju tal-Parlament u tal-Kunsill biss jekk ma tiġi espressa l-ebda oġġezzjoni mill-Parlament u lanqas mill-Kunsill jew jekk, qabel ma jiskadi dak il-perjodu, kemm il-Parlament kif ukoll il-Kunsill ikunu infurmaw lill-Kummissjoni li mhumiex se joġġezzjonaw; billi l-perjodu ta' skrutinju ġie stabbilit, skont l-Artikolu 93(6) tar-Regolament SRM, għal tliet xhur wara d-data ta' notifika, jiġifieri sat-8 ta' Jannar 2015, u jista' jiġi estiż sa tliet xhur iktar;

               G.

               billi, sabiex il-Bord jiffunzjona sew sal-1 ta' Jannar 2015, dan se jeħtieġ li l-arranġamenti ta' finanzjament tiegħu jkunu stabbiliti mill-iktar fis possibbli, u fi kwalunkwe każ qabel l-1 ta' Jannar 2015, biex b'hekk ikun jista' jkopri l-ewwel infiq amministrattiv (ħlas lill-persunal, infrastruttura, infiq amministrattiv u operattiv) mir-riżorsi proprji;

               H.

               billi r-Regolament Delegat imsemmi hawn fuq għandu, għalhekk, jidħol fis-seħħ fl-2014, qabel l-iskadenza tal-perjodu ta' skrutinju msemmi fil-Premessa F;

               1.

               Jiddikjara li ma joġġezzjonax għar-Regolament delegat;

               2.

               Jagħti istruzzjonijiet lill-President tiegħu sabiex jgħaddi din id-deċiżjoni lill-Kunsill u lill-Kummissjoni.

      (1)  ĠU L 225, 30.7.2014, p. 1.


title: 2012/595/UE: Deċiżjoni tal-Parlament Ewropew tal- 10 ta’ Mejju 2012 dwar l-għeluq tal-kontijiet tal-Eurojust għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/275

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar l-għeluq tal-kontijiet tal-Eurojust għas-sena finanzjarja 2010
   (2012/595/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Eurojust għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Eurojust għas-sena finanzjarja 2010, flimkien mat-tweġibiet tal-Eurojust (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7-0051/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanazjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra d-Deċiżjoni tal-Kunsill 2002/187/ĠAI tat-28 ta’ Frar 2002 li tistabbilixxi Eurojust bil-għan li tiġi msaħħa l-ġlieda kontra l-kriminalità serja (3), u b’mod partikulari l-Artikolu 36 tagħha,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0128/2012),

               1.

               Japprova l-għeluq tal-kontijiet tal-Eurojust għas-sena finanzjarja 2010;

               2.

               Jagħti istruzzjonijiet lill-President tiegħu biex jgħaddi din id-Deciżjoni lid-Direttur Amministrattiv tal-Eurojust, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 366, 15.12.2011, p. 140.

      (2)  ĠU L 248, 16.9.2002, p. 1.

      (3)  ĠU L 63, 6.3.2002, p. 1.

      (4)  ĠU L 357, 31.12.2002, p. 72.


title: 2013/670/UE: Deċiżjoni tal-Kunsill tal- 15 ta’ Novembru 2013 li taħtar membru Ġermaniż u membru supplenti Ġermaniż fil-Kumitat tar-Reġjuni

text:
               21.11.2013

               MT

               Il-Ġurnal Uffiċjali tal-Unjoni Ewropea

               L 312/47

         DEĊIŻJONI TAL-KUNSILL
   tal-15 ta’ Novembru 2013
   li taħtar membru Ġermaniż u membru supplenti Ġermaniż fil-Kumitat tar-Reġjuni
   (2013/670/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta tal-Gvern Ġermaniż,
   Billi:

               (1)

               Fit-22 ta’ Diċembru 2009 u fit-18 ta’ Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) dwar il-ħatra tal-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015.

               (2)

               Wara t-tmiem tal-mandat tas-Sinjura Martina KROGMANN, sar vakanti l-post ta’ membru fil-Kumitat tar-Reġjuni.

               (3)

               Wara t-tmiem tal-mandat tas-Sur Wilhelm HOGREFE, sar vakanti l-post ta’ membru supplenti,

         ADOTTA DIN ID-DEĊIŻJONI:
   Artikolu 1
   Dawn li ġejjin huma b’dan maħturin fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2015:

               (a)

               bħala membru:

                           —

                           Is-Sinjura Birgit HONÉ, Staatssekretärin

                     u

               (b)

               bħala membru supplenti:

                           —

                           Is-Sur Sven AMBROSY, Landrat des Kreises Friesland.

         Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, il-15 ta’ Novembru 2013.

            Għall-Kunsill

            Il-President

         R. ŠADŽIUS

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.


title: 2007/714/KE: Deċiżjoni tal-Kunsill tat- 30 ta’ Ottubru 2007 li taħtar membru Taljan u membru supplenti Taljan fil-Kumitat tar-Reġjuni

text:
               7.11.2007

               MT

               Il-Ġurnal Uffiċjali ta’ l-Unjoni Ewropea

               L 289/12

         DEĊIŻJONI TAL-KUNSILL
   tat-30 ta’ Ottubru 2007
   li taħtar membru Taljan u membru supplenti Taljan fil-Kumitat tar-Reġjuni
   (2007/714/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 263 tiegħu,
   Wara li kkunsidra l-proposta mill-Gvern Taljan,
   Billi:

               (1)

               Fl-24 ta’ Jannar 2006 l-Kunsill adotta d-Deċiżjoni 2006/116/KE li taħtar il-membri u l-membri supplenti għall-Kumitat tar-Reġjuni għall-perijodu mis-26 ta’ Jannar 2006 sal-25 ta’ Jannar 2010 (1).

               (2)

               Tbattal post ta’ membru tal-Kumitat tar-Reġjuni wara li ntemm il-mandat tas-Sinjura SCAGNI u post ta’ membru supplenti wara li ntemm il-mandat tas-Sur TECCE,

         IDDEĊIEDA KIF ĠEJ:
   Artikolu 1
   Dawn li ġejjin huma b’dan maħturin fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2010:

               (a)

               bħala membru:

                           —

                           is-Sinjura Marta VINCENZI, Sindku tal-Komun ta’ Genova;

                     u

               (b)

               bħala membru supplenti:

                           —

                           is-Sur Paolo CARRAZZA, Kunsillier komunali tal-Komun ta’ Ruma.

         Artikolu 2
   Din id-Deċiżjoni għandha tidħol fis-seħħ fid-data ta’ l-adozzjoni tagħha.

      Magħmul fil-Lussemburgu, 30 ta’ Ottubru 2007.

            Għall-Kunsill

            Il-President

         F. NUNES CORREIA

      (1)  ĠU L 56, 25.2.2006, p. 75.


title: Deċiżjoni (UE, Euratom) 2015/1568 tar-Rappreżentanti tal-Gvernijiet tal-Istati Membri tas-16 ta' Settembru 2015 li taħtar imħallef fil-Qorti Ġenerali

text:
               22.9.2015

               MT

               Il-Ġurnal Uffiċjali tal-Unjoni Ewropea

               L 245/4

         DEĊIŻJONI (UE, EURATOM) 2015/1568 TAR-RAPPREŻENTANTI TAL-GVERNIJIET TAL-ISTATI MEMBRI
   tas-16 ta' Settembru 2015
   li taħtar imħallef fil-Qorti Ġenerali
   IR-RAPPREŻENTANTI TAL-GVERNIJIET TAL-ISTATI MEMBRI TAL-UNJONI EWROPEA,
   Wara li kkunsidraw it-Trattat dwar l-Unjoni Ewropea, u b'mod partikolari l-Artikolu 19 tiegħu,
   Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikoli 254 u 255 tiegħu,
   Wara li kkunsidraw it-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106a(1) tiegħu,
   Billi:

               (1)

               Skont l-Artikoli 5 u 7 ta' Protokoll nru 3 dwar l-Istatut tal-Qorti tal-Ġustizzja tal-Unjoni Ewropea u wara r-riżenja tas-Sur Nicholas James FORWOOD li tidħol fis-seħħ fl-1 ta' Ottubru 2015, għandu jinħatar imħallef fil-Qorti Ġenerali għall-bqija tal-mandat tas-Sur Nicholas James FORWOOD, jiġifieri sal-31 ta' Awwissu 2019.

               (2)

               Ġie propost is-Sur Ian Stewart FORRESTER għall-kariga li tbattlet.

               (3)

               Il-kumitat stabbilit bl-Artikolu 255 tat-Trattat dwar il-Funzjonament tal-Unjoni Ewropea ta opinjoni dwar l-adegwatezza tas-Sur Ian Stewart FORRESTER għall-qadi tad-dmirijiet ta' mħallef fil-Qorti Ġenerali,

         ADOTTAW DIN ID-DEĊIŻJONI:
   Artikolu 1
   Is-Sur Ian Stewart FORRESTER huwa b'dan maħtur imħallef fil-Qorti Ġenerali għall-perijodu mill-1 ta' Ottubru 2015 sal-31 ta' Awwissu 2019.
   Artikolu 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, is-16 ta' Settembru 2015.

            Il-President

         C. BRAUN


title: 2009/656/KE: Deċiżjoni tal-Parlament Ewropew tat- 23 ta’ April 2009 dwar l-għeluq tal-kontijiet taċ-Ċentru Ewropew għall-Iżvilupp tat-Taħriġ Professjonali għas-sena finanzjarja 2007

text:
               26.9.2009

               MT

               Il-Ġurnal Uffiċjali tal-Unjoni Ewropea

               L 255/144

         DEĊIŻJONI TAL-PARLAMENT EWROPEW
   tat-23 ta’ April 2009
   dwar l-għeluq tal-kontijiet taċ-Ċentru Ewropew għall-Iżvilupp tat-Taħriġ Professjonali għas-sena finanzjarja 2007
   (2009/656/KE)
   IL-PARLAMENT EWROPEW,

               —

               wara li kkunsidra l- kontijiet annwali definittivi taċ-Ċentru Ewropew għall-Iżvilupp ta’ Taħriġ Professjonali għas-sena finanzjarja 2007 (1),

               —

               wara li kkunsidra r-rapport tal-Qorti tal-Awdituri dwar il- kontijiet annwali definittivi taċ-Ċentru Ewropew għall-Iżvilupp ta’ Taħriġ Professjonali għas-sena finanzjarja 2007, flimkien mat-tweġibiet taċ-Ċentru (2),

               —

               wara li kkunsidra r-rakkomandazzjoni tal-Kunsill tal-10 ta’ Frar 2009 (5588/2009 – C6-0060/2009),

               —

               wara li kkunsidra t-Trattat KE, u b’mod partikulari l-Artikolu 276 tiegħu,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KEE) Nru 337/75 tal-10 ta’ Frar 1975 li jwaqqaf iċ-Ċentru Ewropew għall-Iżvilupp ta’ Taħriġ Professjonali (4), u b’mod partikulari l-Artikolu 12a tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 71 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A6-0177/2009),

               1.

               Jinnota li l- kontijiet annwali definittivi taċ-Ċentru Ewropew għall-Iżvilupp ta’ Taħriġ Professjonali huma kif annessi mar-rapport tal-Qorti tal-Awdituri;

               2.

               Japprova l-għeluq tal-kontijiet taċ-Ċentru Ewropew għall-Iżvilupp tat-Taħriġ Professjonali għas-sena finanzjarja 2007;

               3.

               Jagħti istruzzjonijiet lill-President tiegħu biex jgħaddi din id-Deciżjoni lid-direttur taċ-Ċentru Ewropew għall-Iżvilupp tat-Taħriġ Professjonali, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Klaus WELLE

      (1)  ĠU C 278, 31.10.2008, p. 45.

      (2)  ĠU C 311, 5.12.2008, p. 130.

      (3)  ĠU L 248, 16.9.2002, p. 1.

      (4)  ĠU L 39, 13.2.1975, p. 1.

      (5)  ĠU L 357, 31.12.2002, p. 72.


title: Id-Deċiżjoni tal-Kummissjoni tal-11 ta’ Diċembru 2000 li tistabbilixxi l-forma kodifikata u l-kodiċijiet għan-notifika ta’ mard ta’ l-annimali skond id-Direttiva tal-Kunsill 82/894/KEE u li tirrevoka d-Deċiżjonijiet 84/90/KEE u 90/442/KEE (notifikata taħt dokument numru Ċ(2000) 3701)Test b’relevanza ŻEE

text:
Avviż Legali Importanti

|

32000D0807

Official Journal L 326 , 22/12/2000 P. 0080 - 0080

		Id-Deċiżjoni tal-Kummissjonital-11 ta’ Diċembru 2000li tistabbilixxi l-forma kodifikata u l-kodiċijiet għan-notifika ta’ mard ta’ l-annimali skond id-Direttiva tal-Kunsill 82/894/KEE u li tirrevoka d-Deċiżjonijiet 84/90/KEE u 90/442/KEE(notifikata taħt dokument numru Ċ(2000) 3701)(Test b’relevanza ŻEE)(2000/807/KE)IL-KUMMISSJONI TAL-KOMUNITAJIET EWROPEJ,Wara li kkunsidrat it-Trattat li jistabbilixxi l-Komunità Ewropea,Wara li kkunsidrat id-Direttiva tal-Kunsill 82/894/KEE tal-21 ta’ Diċembru 1982 dwar in-notifika ta’ mard ta’ l-annimali fil-Komunità [1], kif l-aħħar emendata bid-Deċiżjoni tal-Kummissjoni 2000/556/KE [2], u b’mod partikolari l-Artikolu 5 tagħha,Billi:(1) Id-Deċiżjoni tal-Kummissjoni 84/90/KEE [3], kif l-aħħar emendata bid-Deċiżjoni 89/163/KEE [4], tistabbilixxi l-forma kodifikata li biha mard ta’ l-annimali għandu jiġi notifikat skond id-Direttiva 82/894/KEE.(2) Did-Deċiżjoni tal-Kummissjoni 90/442/KEE [5], kif l-aħħar emendata bid-Deċiżjoni tas-17 ta’ Diċembru 1996 [6], li tistabbilixxi l-kodifiċijiet għan-notifika ta’ mard ta’ l-annimali.(3) Huwa meħtieġ li dawn id-Deċiżjonijiet jiġu kkonsolidati u aġġornati. Ikun aktar trasparenti li wieħed jirrevoka dawn id-Deċiżjonijiet u jistabbilixxi deċiżjoni ġdida waħda.(4) Id-Deċiżjoni Nru 2/1999 tal-Kumitat Konġunt KE-Andorra tat-22 ta’ Diċembru 1999 dwar l-arranġamenti għall-implimentazzjoni tal-Protokoll iffirmat fi Brussel fil-15 ta’ Mejju 1997 dwar kwistjonijiet veterinarji supplimentari għall-Ftehim fil-forma ta’ Bdil ta’ Ittri bejn il-Komunità Ekonomika Ewropea u l-Prinċipalità ta’ Andorra [7] teħtieġ li l-Andorra tiżdied mas-Sistemi tan-Notifika tal-Mard ta’ l-Annimali.(5) Sistema ta’ kompjuter ibbażata fuq il-web qed tiġi introdotta biex tkun tippermetti t-trasferiment ta’ tagħrif kif meħtieġ bid-Direttiva 82/894/KEE.(6) Il-Belġju, il-Finlandja, il-Ġermanja, il-Greċja, l-Olanda, in-Norveġja, il-Portugall u Spanja bidlu s-sistemi tan-numerazzjoni tar-reġjuni wżata fis-sistema ta’ notifika.(7) Biex tittejjeb is-sistema huwa meħtieġ li tiġi permessa dispożizzjoni għal-lokalizzazzjoni aktar preċiża ta’ epidemji b’referenza għal-lonġitudni u l-latitudni.(8) Biex titħares il-konfidenzjalità tat-tagħrif mibgħut, l-Annessi ma’ din id-Deċiżjoni m’għandhomx jiġu ppubblikati.(9) Il-miżuri previsti f’din id-Deċiżjoni huma skond l-opinjoni tal-Kumitat Veterinarju Permanenti,ADOTTAT DIN ID-DEĊIŻJONI:Artikolu 1Għall-iskop tal-proċeduri tan-notifika tal-mard ta’ l-annimali it-tagħrif għandu jintbagħat fil-verżjoni kodifikata stabbilita fl-Annessi I, II u III li jinsabu ma’ din id-Deċiżjoni.Artikolu 2Għall-iskop tal-proċeduri tan-notifika tal-mard ta’ l-annimali it-tagħrif għandu jintbagħat bl-użu tal-kodiċijiet stabbiliti fl-Annessi IV sa X ma’ din id-Deċiżjoni.Artikolu 3Din id-Deċiżjoni għandha tgħodd mill-1 ta’ Jannar 2001.Artikolu 4Id-Deċiżjonijiet 84/90/KEE u 90/442/KEE huma revokati mid-data msemmija fl-Artikolu 3.Artikolu 5Din id-Deċiżjoni qed tiġi indirizzata lill-Istati Membri.Magħmula fi Brussel, fil-11 ta’ Diċembru 2000.Għall-KummissjoniDavid ByrneMembru tal-Kummissjoni[1] ĠU L 378, tal-31.12.1982, p. 58.[2] ĠU L 235, tad-19.9.2000, p. 27.[3] ĠU L 50, tal-21.2.1984, p. 10.[4] ĠU L 61, ta’ l-4.3.1989, p. 49.[5] ĠU L 227, tal-21.8.1990, p. 39.[6] Ċħ(1996) 4032 finali.[7] ĠU L 31, tal-5.2.2000, p. 84.--------------------------------------------------


title: Id-Deċiżjoni tal-Kunsill tal- 25 ta' Jannar 1999 dwar l-awdituri esterni tal-banek ċentrali nazzjonali

text:
Avviż Legali Importanti

|

31999D0070

Official Journal L 022 , 29/01/1999 P. 0069 - 0070

		Id-Deċiżjoni tal-Kunsilltal- 25 ta' Jannar 1999dwar l-awdituri esterni tal-banek ċentrali nazzjonali(1999/70/KE)IL-KUNSILL TA' L-UNJONI EWROPEA,Wara li kkunsidra l-Protokoll dwar l-Istatut tas-Sistema Ewropea ta' Banek Ċentrali u tal-Bank Ċentrali Ewropew u partikolarment l-Artikolu 27.1 tiegħu,Wara li kunsidra r-Rakkomandazzjoni tal-Bank Ċentrali Ewropew (hawnhekk iżjed 'il quddiem imsejjaħ l- "BĊE") tat- 12 ta' Novembru 1998 [1],Billi l-kontijiet tal-BĊE u tal-banek ċentrali nazzjonali (hawnhekk iżjed 'il quddiem msejħa "BĊNi"') għandhom jiġu verifikati minn awdituri indipendenti u esterni rakkomandati mill-Kunsill Governattiv tal-BĊE u approvati mill-Kunsill;Billi l- BĊE rrakkomanda l-ħatra mill-ġdid ta' l-awdituri esterni preżenti maħtura minn kull BĊN parteċipanti bla ħsara għal xi deċiżjoni possibbli aktar tard,IDDEĊIEDA KIF ĠEJ:Artikolu 11. KPMG Réviseurs d'Entreprises s.c., Antwerp, u Deloitte Touche Tohmatsu s.c., Brussel, huma hawnhekk approvati bħala l-awdituri esterni tal-Banque Nationale de Belgique/Nationale Bank van België.2. KPMG Deutsche Treuhandgesellschaft AG u PwC Deutsche Revision AG huma hawnhekk approvati bħala l-awdituri esterni tad-Deutsche Bundesbank.3. Coopers & Lybrand, li tappartieni lid-ditta internazzjonali PricewaterhouseCoopers, hija hawnhekk approvata bħala l-awditur estern tal-Banco de España.4. Mazars & Guérard, Paris, u Deloitte Touche Tohmatsu-Audit, Neuilly, huma hawnhekk approvati bħala awdituri esterni tal-Banque de France.5. PricewaterhouseCoopers, Dublin, hija hawnhekk approvata bħala l-awditur estern tas- Central Bank of Ireland.6. Reconta Ernst and Young, spa, Rome, hija hawnhekk approvata bħala l-awditur estern tal-Banca d'Italia.7. PricewaterhouseCoopers SARL (Société à responsabilité limitée), Réviseur d'Entreprises, il-Lussemburgu, hija hawnhekk approvata bħala l-awditur estern tal-Banque centrale du Luxembourg.8. Prof. Dr J.A. van Manen RA (accountant reġistrat) huwa hawnhekk approvat bħala l-awditur estern ta' De Nederlandsche Bank, li jaġixxi fuq f'ismu personali, sieħeb ma PricewaterhouseCoopers.9. Prof. Dr Kurt Neuner, Dr Pipin Henzl, Dr Peter Wolf, Mag. Christian Hofer, Dkfm. Dr Peter Christian Gormasz u Dkfm. Leopold Wundsam, li huma kollha, accountants pubbliċi ċertifikati u reġistrati, huma hawnhekk approvati bħala awdituri esterni tal-Österreichische Nationalbank.10. PricewaterhouseCoopers-Auditores e Consultores Lda., hija hawnhekk approvata bħala l-awditur estern tal-Banco de Portugal.11. Arthur Anderson Oy huwa hawnhekk approvat bħala l-awditur estern ta' Suomen Pankki.Artikolu 2Din id-Deċiżjoni għandha tkun notifikata lill- BĊE.Artikolu 3Din id-Deċiżjoni għandha tkun ippubblikata fil-Ġurnal Uffiċjali tal-Komunitajiet Ewropej.Magħmula fi Brussel, fil-25 ta' Jannar 1999.Għall-KunsillIl-PresidentJ. Fischer[1] ĠU C 411, tal-31.12.1998, p. 11.--------------------------------------------------


title: Deċiżjoni tal-Kunsill (UE) 2017/232 tas-7 ta' Frar 2017 dwar il-konklużjoni, f'isem l-Unjoni Ewropea, tal-Ftehim bejn l-Unjoni Ewropea u r-Repubblika ta' Kiribati dwar l-eżenzjoni mill-viża għal soġġorn għal perijodu qasir

text:
               11.2.2017

               MT

               Il-Ġurnal Uffiċjali tal-Unjoni Ewropea

               L 36/1

         DEĊIŻJONI TAL-KUNSILL (UE) 2017/232
   tas-7 ta' Frar 2017
   dwar il-konklużjoni, f'isem l-Unjoni Ewropea, tal-Ftehim bejn l-Unjoni Ewropea u r-Repubblika ta' Kiribati dwar l-eżenzjoni mill-viża għal soġġorn għal perijodu qasir
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-punt (a) tal-Artikolu 77(2), flimkien mal-punt (a)(v) tat-tieni subparagrafu tal-Artikolu 218(6), tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:

               (1)

               Il-Kummissjoni nnegozjat ftehim, f'isem l-Unjoni Ewropea, mar-Repubblika ta' Kiribati dwar l-eżenzjoni mill-viża għal soġġorn għal perijodu qasir (“il-Ftehim”).

               (2)

               F'konformità mad-Deċiżjoni tal-Kunsill (UE) 2016/1197 (2), il-Ftehim ġie ffirmat u japplika fuq bażi proviżorja mill-24 ta' Ġunju 2016.

               (3)

               Il-Ftehim jistabbilixxi Kumitat Konġunt ta' esperti għall-ġestjoni tal-Ftehim. L-Unjoni għandha tkun irrappreżentata fil-Kumitat Konġunt mill-Kummissjoni, li għandha tkun assistita mir-rappreżentanti tal-Istati Membri.

               (4)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom ir-Renju Unit ma jiħux sehem, skont id-Deċiżjoni tal-Kunsill 2000/365/KE (3); għaldaqstant ir-Renju Unit mhuwiex qed jieħu sehem fl-adozzjoni ta' din id-Deċiżjoni u mhuwiex marbut biha jew soġġett għall-applikazzjoni tagħha.

               (5)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li l-Irlanda ma tiħux sehem fihom, skont id-Deċiżjoni tal-Kunsill 2002/192/KE (4); għaldaqstant l-Irlanda mhijiex qed tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha.

               (6)

               Il-Ftehim għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Ftehim bejn l-Unjoni Ewropea u r-Repubblika ta' Kiribati dwar l-eżenzjoni mill-viża għal soġġorn għal perijodu qasir huwa b'dan approvat f'isem l-Unjoni.
   Artikolu 2
   Il-President tal-Kunsill għandu jagħti, f'isem l-Unjoni, in-notifika prevista fl-Artikolu 8(1) tal-Ftehim (5).
   Artikolu 3
   Il-Kummissjoni, assistita mir-rappreżentanti tal-Istati Membri, għandha tirrappreżenta lill-Unjoni fil-Kumitat Konġunt ta' esperti stabbilit skont l-Artikolu 6 tal-Ftehim.
   Artikolu 4
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, is-7 ta' Frar 2017.

            Għall-Kunsill

            Il-President

         L. GRECH

      (1)  Kunsens mogħti fl-1 ta' Diċembru 2016.

      (2)  Id-Deċiżjoni tal-Kunsill (UE) 2016/1197 tas-26 ta' Ottubru 2015 dwar l-iffirmar, f'isem l-Unjoni Ewropea, u l-applikazzjoni proviżorja tal-Ftehim bejn l-Unjoni Ewropea u r-Repubblika ta' Kiribati dwar l-eżenzjoni mill-viża għal soġġorn għal perijodu qasir (ĠU L 198, 23.7.2016, p. 1).

      (3)  Id-Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u Irlanda ta' Fuq biex jieħdu parti f'xi dispożizzjonijiet tal-acquis ta' Schengen (ĠU L 131, 1.6.2000, p. 43).

      (4)  Id-Deċiżjoni tal-Kunsill 2002/192/KE tat-28 ta' Frar 2002 rigward it-talba tal-Irlanda biex tieħu sehem f'xi dispożizzjonijiet tal-acquis ta' Schengen (ĠU L 64, 7.3.2002, p. 20).

      (5)  Id-data tad-dħul fis-seħħ tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: 2014/173/PESK: Deċiżjoni tal-Kumitat Politiku u ta’ Sigurtà BiH/21/2014 tat- 18 ta’ Marzu 2014 dwar il-ħatra tal-Kmandant tal-Operazzjoni tal-UE għall-Operazzjoni militari tal-Unjoni Ewropea fil-Bosnja-Ħerzegovina u li tħassar id-Deċiżjoni BiH/17/2011

text:
               29.3.2014

               MT

               Il-Ġurnal Uffiċjali tal-Unjoni Ewropea

               L 95/29

         DEĊIŻJONI TAL-KUMITAT POLITIKU U TA’ SIGURTÀ BiH/21/2014
   tat-18 ta’ Marzu 2014
   dwar il-ħatra tal-Kmandant tal-Operazzjoni tal-UE għall-Operazzjoni militari tal-Unjoni Ewropea fil-Bosnja-Ħerzegovina u li tħassar id-Deċiżjoni BiH/17/2011
   (2014/173/PESK)
   IL-KUMITAT POLITIKU U TA’ SIGURTÀ,
   Wara li kkunsidra t-Trattat dwar l-Unjoni Ewropea u, b’mod partikolari t-tielet paragrafu tal-Artikolu 38 tiegħu,
   Wara li kkunsidra l-Azzjoni Konġunta tal-Kunsill 2004/570/PESK tat-12 ta’ Lulju 2004 dwar operazzjoni militari tal-Unjoni Ewropea fil-Bosnja-Ħerzegovina (1), u b’mod partikolari l-Artikolu 6 tagħha,
   Billi:

               (1)

               Skont l-Artikolu 6(1) tal-Azzjoni Konġunta 2004/570/PESK, il-Kunsill awtorizza lill-Kumitat Politiku u ta’ Sigurtà (KPS) biex jieħu deċiżjonijiet rilevanti dwar il-ħatra tal-Kmandant tal-Operazzjoni tal-UE.

               (2)

               Fl-14 ta’ Jannar 2011, il-Kumitat Politiku u ta’ Sigurtà adotta d-Deċiżjoni BiH/17/2011 (2) li taħtar lid-Deputat Kmandant Alleat Suprem għall-Ewropa (DSACEUR), il-Ġeneral Sir Richard SHIRREFF bħala l-Kmandant tal-Operazzjoni tal-UE għall-Unjoni Ewropea fil-Bosnja-Ħerzegovina.

               (3)

               In-NATO ddeċidiet li taħtar lill-Ġeneral Sir Adrian BRADSHAW bħala DSACEUR biex jieħu post il-Ġeneral Sir Richard SHIRREFF. L-inkarigu tal-Ġeneral Sir Adrian BRADSHAW jibda fit-28 ta’ Marzu 2014. Minn dakinhar, il-Ġeneral Sir Adrian BRADSHAW għandu wkoll jieħu post il-Ġeneral Sir Richard SHIRREFF fil-kapaċità tiegħu bħala Kmandant tal-Operazzjoni tal-UE għall-Operazzjoni militari tal-Unjoni Ewropea fil-Bosnja-Ħerzegovina.

               (4)

               Għalhekk, id-Deċiżjoni BiH/17/2011 għandha titħassar.

               (5)

               F’konformità mal-Artikolu 5 tal-Protokoll Nru 22 dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma tipparteċipax fl-elaborazzjoni u fl-implementazzjoni ta’ deċiżjonijiet u azzjonijiet tal-Unjoni li jkollhom implikazzjonijiet ta’ difiża.

               (6)

               Fit-12 u t-13 ta’ Diċembru 2002, il-Kunsill Ewropew ta’ Kopenħagen adotta dikjarazzjoni li tgħid li l-arranġamenti “Berlin plus” u l-implimentazzjoni tagħhom ser japplikaw biss għal dawk l-Istati Membri tal-Unjoni li huma wkoll jew membri tan-NATO jew li huma partijiet fis-“Sħubija għall-Paċi”, u li konsegwentement ikkonkludew ftehimiet bilaterali dwar is-sigurtà man-NATO,

         ADOTTA DIN ID-DEĊIŻJONI:
   Artikolu 1
   Il-Ġeneral Sir Adrian BRADSHAW huwa b’dan maħtur Kmandant tal-Operazzjoni tal-UE għall-Operazzjoni militari tal-Unjoni Ewropea fil-Bosnja-Ħerzegovina mit-28 ta’ Marzu 2014.
   Artikolu 2
   Id-Deċiżjoni BiH/17/2011 hija b’dan imħassra.
   Artikolu 3
   Din id-Deċiżjoni għandha tidħol fis-seħħ fit-28 ta’ Marzu 2014.

      Magħmul fi Brussell, it-18 ta’ Marzu 2014.

            Għall-Kumitat Politiku u ta’ Sigurtà

            Il-President

         W. STEVENS

      (1)  ĠU L 252, 28.7.2004, p. 10.

      (2)  Deċiżjoni tal-Kumitat Politiku u ta’ Sigurtà BiH/17/2011 tal-14 ta’ Jannar 2011 dwar il-ħatra ta’ Kmandant tal-Operazzjoni tal-UE għall-Operazzjoni Militari tal-Unjoni Ewropea fil-Bosnja-Ħerzegovina (ĠU L 18, 21.1.2011, p. 41).